Minda Presiden PAS: Kaum Cina dan India jangan tertipu oleh DAP

Parti Tindakan Demokratik (DAP) yang ditubuhkan selepas negara ini mencapai kemerdekaan, cuba menggantikan parti MCA (Persatuan Cina Malaysia) dan parti MIC (Kongres India Malaysia) yang telah ditubuhkan sejak belum kemerdekaan lagi.

DAP yang ditubuhkan kemudiannya cuba merungkai hubungan masyarakat majmuk yang telah bertapak dengan harmoni tanpa paksaan beragama Islam, walaupun disebutkan Islam itu agama bagi Persekutuan. Namun, juga diberikan hak kebebasan beragama dan tanpa merubah rupa bangsa, bahasa dan budayanya.

Islam yang disebutkan dalam Perlembagaan Persekutuan itu hendaklah ditafsirkan dengan makna yang sebenar mengikut ajaran Islam. Ia tidak boleh ditafsirkan mengikut bahasa penjajah, kerana salah makna dan tujuannya yang sebenar, sekali gus memberikan maksud yang tidak sempurna dan bermakna Islam tidak berdaulat dalam negaranya sendiri.

Kaum Melayu dan rumpunnya lebih awal berada di sini. Mereka menganut Islam yang sempurna dalam sebuah negara berdaulat yang menjadikan Islam berkuasa, di luar daripada takrif sekularisme yang bercanggah dengan ajaran Islam.

Dalam keadaan Islam berkuasa, Allah SWT memerintahkan dalam al-Quran supaya menerima hakikat adanya berbagai-bagai bangsa dan bahasa yang tidak boleh dipaksa untuk dihapuskan. Dalam keadaan adanya juga bahasa tonggak yang menjadi bahasa rasmi bagi pentadbiran, bahasa ilmu dan bahasa perantaraan sebagai asas perhubungan antara kaum.

PAS berada di peringkat Persekutuan pada posisi pembangkang, walaupun hanya satu kerusi sahaja yang dimenangi dalam Pilihan Raya Umum Pertama 1955 iaitu Pilihan Raya Pra-kemerdekaan. Sedangkan, majoritinya ketika itu dimenangi oleh Parti Perikatan (UMNO, MCA dan MIC).

PAS sebagai pembangkang boleh bersama-sama UMNO memainkan peranan yang besar bagi memasukkan perkara-perkara penting dalam Perlembagaan Persekutuan seperti kedudukan agama Islam, Melayu dan bumiputera, raja-raja, dan hak kebebasan beragama. Semua perkara yang dipandang remeh oleh Suruhanjaya Reid.

Dalam Pilihan Raya Umum ke-2 (tahun 1959) selepas memperoleh kemerdekaan, PAS hanya mendapat 13 kerusi di peringkat Persekutuan serta berjaya memerintah kerajaan negeri Kelantan dan Terengganu (sekadar bertahan dua tahun). Walaupun bidang kuasa kerajaan negeri sangat terbatas, tetapi ruang memerintah itu dapat menunjukkan sedikit ajaran Islam, termasuk dalam aspek hubungan masyarakat majmuk.

Kaum bukan Islam di Kelantan dan Terengganu khususnya di bawah kerajaan PAS, Kedah, Perlis, Perak Utara, Johor dan lain-lain kawasan majoriti besar Melayu Islam tidak menjadi masalah adanya minoriti bukan Islam di tengah-tengah masyarakat Islam dalam tempoh masa yang panjang. Walaupun Islam tidak berkuasa dengan sempurna, keadilannya yang sempurna tetap boleh dilaksanakan.

Hal ini disebabkan sifat kemanusiaan yang dibawa oleh Islam masih ditanam dalam diri bangsa Melayu yang sangat erat bersama Islam. Sekalipun dalam kalangan bangsa Melayu itu ada golongan yang jahil dan tidak beramal dengan kebanyakan ajaran Islam.

Apabila DAP membawa agenda baharu Malaysian Malaysia dan prinsip sekularisme yang memisahkan agama daripada urusan politik, ekonomi dan lain-lain, perkara itu merupakan suatu usaha untuk merungkai semula apa yang telah diikat dengan baik. Mungkin generasi muda daripada kalangan kaum Cina dan India tidak perasan dengan langkah yang sumbang ini kerana kebanyakan mereka lahir selepas kemerdekaan.

Alasannya cuba menggambarkan kalangan bangsa Melayu itu rasis, tanpa melihat wajah yang sebenar di lapangan. Padahal kaum Melayu ialah kaum yang paling tidak rasis, walaupun dipaksa oleh penjajah menerima jus soli menjadi syarat kemerdekaan dengan menerima pendatang daripada kalangan kaum Cina dan India menjadi warganegara.

Namun, pengaruh Islam yang ada dalam diri kaum Melayu boleh menerima kewujudan kaum lain di tengah-tengah mereka. Hal ini dapat dilihat betapa keluarga bukan Islam Cina dan India dengan kelompok yang kecil bebas untuk berniaga, bertani dan beragama. Hanya mereka yang buta akal sahaja menuduh Melayu ini bersikap rasis.

Malah, di negara ini juga dibenarkan setiap kaum menggunakan bahasa masing-masing, sehinggalah membuka sekolah yang dinamakan jenis kebangsaan.

Selain itu, juga diberikan kebebasan menyebarkan akhbar dalam bahasa kaum masing-masing, dalam keadaan bahasa Melayu menjadi bahasa perantaraan di bandar dan kampung, serta diterima menjadi bahasa rasmi yang disebut sebagai Bahasa Kebangsaan.

Pendekatan Malaysian Malaysia dibawa oleh mendiang Lee Kuan Yew di Singapura pada awal tahun 60-an bersama rakan-rakannya menerusi Malaysian Solidarity Convention yang dinaungi oleh beberapa buah parti politik. Tujuan mereka memperkenalkan konsep itu adalah bagi membantah Perkara 153 dalam Perlembagaan Persekutuan Malaysia yang menyediakan pelbagai hak keistimewaan kepada orang Melayu dan bumiputera.

Mereka berpendapat, bukan Melayu yang telah diberikan kerakyatan juga berhak memiliki hak keistimewaan yang sama. Ini bererti kedudukan orang bukan Melayu adalah sama taraf dengan orang Melayu dan bumiputera. Dalam lain perkataan, semua bangsa, bahasa, agama dan budaya adalah sama.

Perkara 153 Perlembagaan Persekutuan telah menetapkan beberapa hak keistimewaan orang Melayu dan bumiputera. Antaranya seperti Bahasa Melayu sebagai Bahasa Kebangsaan Malaysia, agama Islam ialah agama bagi Persekutuan, melindungi institusi Melayu, kuota pekerjaan dalam Perkhidmatan Awam, kuota biasiswa untuk pendidikan, lesen perniagaan dan lain-lain.

Semua ini ditetapkan bagi menyusun semula ketempangan dasar British yang telah menjajah negara ini dari tahun 1824 hingga 1957 yang menindas kaum Melayu Islam, dengan mengutamakan para pendatang asing seperti orang Cina dan India. Pada masa yang sama, sengaja meminggirkan penduduk asal khususnya kerana permusuhan mereka terhadap Islam dan umatnya, serta sikap umat Islam menentang kehadiran penjajah sejak awal lagi.

Penjajah British meminggirkan penganut Islam mengikut apa yang telah dilakukan di Palestin, Cyprus, Fiji dan lain-lain apabila mereka membawa masuk berbagai-bagai etnik ke tanah jajahannya bagi meninggalkan masalah. Kaum Yahudi dibawa masuk ke Palestin, kaum Greek dibawa masuk ke Cyprus, kaum India dibawa masuk ke Fiji serta kaum Cina dan India dibawa masuk ke Tanah Melayu.

Apabila mereka memberikan kemerdekaan kerana tidak dapat bertahan menghadapi tentangan umat Islam, lalu mereka membawa masuk pendatang asing menjadi rakyat yang juga ditetapkan menjadi sebahagian daripada syarat-syarat kemerdekaan.

Selepas Singapura keluar dari Malaysia pada tahun 1965, konsep ini terus diperjuangkan oleh DAP iaitu sebuah parti serpihan Parti Tindakan Rakyat (PAP) Singapura sehingga sekarang. Itulah sebabnya orang Melayu dan bumiputera sekarang terus-menerus menolak konsep ini yang bakal melenyapkan ketinggian Islam, ketuanan Melayu, hak keistimewaan dan kelebihan mereka di bumi asal mereka.

Orang Melayu dan bumiputera ialah keturunan Nusantara (The Malay Archipelago), bangsa asal Gugusan Kepulauan Melayu. Orang Melayu dan bumiputera tidak akan sekali-kali menerima pakai konsep Malaysian Malaysia yang diperjuangkan oleh DAP.

Bangsa Melayu yang menganut Islam dan melaksanakan Islam yang sempurna sebelum kedatangan penjajah, telah menentang penjajah sejak awal kedatangannya bermula tahun 1511 sehingga beberapa abad lamanya dengan mengorbankan ramai para syuhada’ daripada kalangan rakyat sehinggalah para ulama’ dan raja-raja.

Sehinggakan, para penjajah terpaksa berundur dengan perancangan dan tipu daya mereka yang mewujudkan masalah. Antaranya ialah membawa masuk warga asing dari tanah jajahan yang lain, namun tetap ditangani dengan sifat kemanusiaan yang telah diajarkan oleh Islam.

Jus soli ialah alternatif kepada idea Malayan Union yang menjadi bebanan kepada orang Melayu sebagai penduduk asal yang menentang penjajah. Namun, Islam yang dinobatkan menjadi agama bagi Persekutuan dalam Perlembagaan Persekutuan sudah cukup memberikan pengiktirafan terhadap hak ketuanan dan kepimpinan Melayu Islam dalam negara ini.

Oleh itu, sepatutnya kalangan bukan Islam itu menghargai sumbangan negara ini yang memberikan tempat kepada mereka. Bahkan, mereka wajib menerima hakikat bahawa kebanyakan negara di dunia tidak memberikan tempat kepada sesiapa yang bukan penduduk asal dan tidak menganut ideologi negaranya, namun sebaliknya Islam memberikan hak yang adil kepada penduduk bukan Islam yang tidak menganut Islam menjadi aqidah negara.

Kedudukan Islam yang dianut oleh rumpun Melayu dengan akrab tidak boleh dicabar sewenang-wenangnya. Malah, sepatutnya sikap toleransi yang diberikan kepada mereka itu hendaklah dihormati.

Konsep sekularisme dan Malaysian Malaysia boleh mencetuskan ketegangan kaum dan agama. Pernah berlaku ketegangan di Singapura, ketika konsep tersebut mula diperkenalkan. Walaupun PAP dapat menguasai Singapura kerana kedudukan majoriti kaum pendatang mengatasi majoriti Melayu Islam, namun keadaan mereka tidak selamat kerana berada di tengah-tengah jumlah umat Islam terbesar di Nusantara.

Malaysia pernah mengalami peristiwa 13 Mei 1969 yang menjadi sejarah hitam dalam hubungan masyarakat majmuk. Maka, peristiwa hitam itu jangan diulang sekali lagi dengan membawa agenda yang salah.

Teruskan sahaja penyelesaian yang ada dan kepimpinan Melayu Islam tanpa diganggu-gugat. Penyelesaian yang memberikan hak kemanusiaan secara tabii, kemanusiaan bermasyarakat majmuk yang beraqidah ketuhanan yang melimpah dengan keadilan dan rahmat-Nya kepada seluruh manusia tanpa paksaan menganut Islam.

Selain itu, juga memberikan peranan kepada kalangan bukan Islam dalam urusan kehidupan manusia yang tiada kaitan dengan rukun aqidah, sehingga bukan Islam dibenarkan berada dalam kabinet dan Exco Kerajaan Negeri, termasuk jabatan kerajaan. Inilah perkara yang tidak pernah diizinkan oleh semua ideologi apabila masing-masing memerintah negara.

Umat Islam sangat berpegang dengan kitab suci al-Quran. Antaranya, firman Allah SWT:

﴿يَـٰٓأَيُّهَا ٱلنَّاسُ ٱتَّقُواْ رَبَّكُمُ ٱلَّذِي خَلَقَكُم مِّن نَّفۡسٖ وَٰحِدَةٖ وَخَلَقَ مِنۡهَا زَوۡجَهَا وَبَثَّ مِنۡهُمَا رِجَالٗا كَثِيرٗا وَنِسَآءٗۚ وَٱتَّقُواْ ٱللَّهَ ٱلَّذِي تَسَآءَلُونَ بِهِۦ وَٱلۡأَرۡحَامَۚ إِنَّ ٱللَّهَ كَانَ عَلَيۡكُمۡ رَقِيبٗا١﴾

“Wahai sekalian manusia! Bertaqwalah kepada Tuhan kamu yang telah menciptakan kamu (bermula) daripada diri yang satu (Adam), dan yang menciptakan pasangannya (Hawwa’) daripada Adam; lalu daripada kedua-duanya Allah mengembangbiakkan zuriat keturunan lelaki dan perempuan yang banyak. Dan bertaqwalah kepada Allah yang kamu selalu meminta dengan menyebut-nyebut nama-Nya serta peliharalah hubungan (silaturahim) kaum kerabat. Sesungguhnya, Allah sentiasa memerhatikan (mengawasi) kamu.” (Surah al-Nisa’: 1)

Dan firman Allah SWT:
﴿يَـٰٓأَيُّهَا ٱلنَّاسُ إِنَّا خَلَقۡنَٰكُم مِّن ذَكَرٖ وَأُنثَىٰ وَجَعَلۡنَٰكُمۡ شُعُوبٗا وَقَبَآئِلَ لِتَعَارَفُوٓاْۚ إِنَّ أَكۡرَمَكُمۡ عِندَ ٱللَّهِ أَتۡقَىٰكُمۡۚ إِنَّ ٱللَّهَ عَلِيمٌ خَبِيرٞ١٣﴾

“Wahai umat manusia! Sesungguhnya, Kami telah mencipta kamu daripada lelaki dan perempuan; kemudian Kami jadikan kamu pelbagai bangsa dan pelbagai suku agar kamu saling berkenalan (dan beramah mesra antara satu dengan yang lain)! Sesungguhnya, orang yang paling mulia antara kamu di sisi Allah ialah orang yang paling bertaqwa (bukan yang lebih keturunan atau bangsanya). Sesungguhnya, Allah Maha Mengetahui lagi Maha Mendalam pengetahuan-Nya.” (Surah al-Hujurat: 13)

Bagi menjaga hubungan kemanusiaan dan menegakkan adil kepada semua, maka kepimpinan Islam yang bertaqwa adalah diwajibkan. Taqwa tidak terdapat dalam mana-mana ideologi sekularisme yang tidak dipandu oleh agama, khususnya agama Tauhid (ketuhanan Allah yang Maha Esa).

Hak terhadap bukan Islam dalam negara Islam sudah cukup memberi tempat kepada mereka yang dipaksa oleh penjajah untuk berada di sini. Mereka tidak dihalau pulang ke negara asalnya secara paksaan kerana Islam menerima semua kaum membawa risalahnya kepada seluruh manusia, sama ada memeluk Islam tanpa paksaan atau terus berdamai dan menganut agama masing-masing dengan wajib diberikan hak kemanusiaan dan keadilan terhadap semua di atas bumi Allah SWT.

Maka, kedudukan Perlembagaan Persekutuan yang digubal melalui penglibatan parti-parti masyarakat majmuk yang menentang penjajah perlu dipertahankan. Pada masa yang sama, hendaklah ada penambahbaikan yang memperkasakan hubungan masyarakat majmuk dengan aman dan harmoni, bukan merombak dan merosakkan dasar dan konsep yang baik. Perkara inilah wajib dipertahankan berdasarkan sentimen kaum yang melampau oleh kalangan mereka yang tidak terlibat secara langsung dengan perjuangan kemerdekaan.

Datuk Seri Abdul Hadi Awang
Presiden PAS
Bertarikh: 18 Zulqa‘dah 1444 / 7 Jun 2023

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Tindakan diambil terhadap antivaksin kerana sebar berita palsu: PM

Golongan antivaksi boleh dikenakan tindakan undang-undang jika berterusan menyebarkan berita palsu, kata Perdana Menteri Datuk Seri Ismail Sabri Yaakob.

Beliau menjelaskan terdapat peruntukan undang-undang yang boleh diambil terhadap kumpulan antivaksin kerana membuat tuduhan tidak tepat berhubung vaksin yang diberikan kepada orang ramai dan membetulkan kekeliruan berhubung isu tersebut.

“Memang dalam negara kita ada banyak undang-undang yang boleh digunakan untuk ambil tindakan kepada pihak yang menyebarkan berita palsu.

“Jadi bukan kerana antivaksin, tetapi kerana berita (palsu) yang mereka sebar kita boleh ambil tindakan.

“Khairy Jamaluddin sudah cakap semalam dan kita bersetuju dengan apa yang disebutkan beliau,” katanya lapor media hari ini.

Ismail Sabri terdahulu meninjau penyelenggaraan lif di Perumahan Awam Seri Perak, Bandar Baru Sentul.

Semalam, Menteri Kesihatan Khairy Jamaluddin Abu Bakar memohon pihak berkuasa menyegerakan siasatan dan pendakwaan terhadap kumpulan antivaksin.

Dalam pada itu, Ismail Sabri berkata kerajaan masih mengkaji keperluan untuk mewajibkan pengambilan suntikan vaksin Covid-19 sebelum dibawa ke Kabinet untuk dimuktamadkan.

Berhubung kritikan yang mendakwa kerajaan memaksa dan menghukum individu yang tidak divaksin, Ismail Sabri berkata kerajaan mementingkan keselamatan majoriti orang ramai dan bukan hanya segelintir kumpulan berkepentingan.

“Ramai yang marah kenapa kita nak memaksa dan menghukum (yang tidak mahu vaksin). Saya nak beritahu setakat semalam sudah 92 peratus (rakyat dewasa) mendapat vaksin, yang mendapat satu dos sudah 95 peratus.

“Yang tak nak vaksin hanya lebih kurang satu peratus sahaja. Dari segi prinsip kerajaan, kita menjaga kepentingan ramai berbanding melindungi kepentingan (kelompok) yang sangat sedikit,” katanya lagi.


Tak wajib pakaian seragam ke sekolah, pelitup muka diwajibkan

Kelonggaran diberikan kepada pelajar untuk tidak memakai baju seragam ke sekolah bagi mengurangkan beban kewangan penjaga, tetapi pemakaian pelitup muka diwajibkan untuk mengelakkan penularan jangkitan Covid-19.

Langkah terbaharu tersebut antara pengumuman penting Menteri Pendidikan Datuk Mohd Radzi Md Jidin menjelang pembukaan semula sekolah pada 3 Oktober ini selepas kajian terperinci dijalankan oleh kerajaan berhubung garis panduan yang akan dilaksanakan untuk menjaga keselamatan para pelajar.

Bagaimanapun, beliau berkata pelajar perlu memakai pakaian yang sesuai, sopan dan kemas semasa menghadiri kelas.

Katanya lagi, pemakaian pelitup muka juga akan diwajibkan untuk dipakai oleh pelajar dan guru-guru semasa berada di sekolah.

Beliau juga meminta ibu bapa agar memastikan status vaksinasi pemandu bas sekolah untuk anak mereka.

Sekolah di negeri bawah Fasa 3 dan 4 Pelan Pemulihan Negara (PPN) dijangka akan dibuka semula mulai 3 Oktober ini, manakala pelajar di negeri bawah Fasa 1 dan 2 akan meneruskan pembelajaran dalam talian, kecuali bagi mereka yang akan menghadapi peperiksaan utama.

Setakat ini, hanya Negeri Sembilan, Sarawak dan Labuan berada di bawah Fasa 3 dan 4 PPN.

Bagaimanapun, berlaku peningkatan kes Covid-19 di Sarawak kebelakangan ini dan kerajaan negeri – yang selalunya merangka dasar sendiri – belum membayangkan sama ada ia akan menuruti pelan kerajaan persekutuan atau tidak.

Negeri dan kawasan di bawah Fasa 2 pula ialah Kelantan, Melaka, Pahang, Perak, Pulau Pinang, Sabah, Selangor, Terengganu, Kuala Lumpur, dan Putrajaya.

Hanya Kedah dan Johor yang masih berada di bawah Fasa 1.


Kes baharu melonjak melepasi 6,000

Kes positif baharu Covid-19 dalam tempoh 24 jam sehingga 12 tengah hari tadi di seluruh negara kembali mencatat peningkatan dengan melebihi 6,000 kes.

Ketua Pengarah Kesihatan Tan Sri Dr Noor Hisham Abdullah berkata 6,440 kes jangkitan baharu dikesan dengan Selangor merekodkan 2,095 kes, diikuti Negeri Sembilan (870), dan Kuala Lumpur (816).

Sehingga 18 Jun 2021: Jumlah kes COVID-19 yang dilaporkan adalah 6,440 kes (685,204 kes).


Polis tahan 11 ahli sindiket Along

Seramai 11 individu dipercayai ahli sindiket along yang melakukan khianat menggunakan api dan menyimbah cat terhadap rumah mangsa yang gagal membayar pinjaman, ditahan dalam serbuan di sekitar Pelangi Indah di sini ini dan Iskandar Puteri, pada 28 dan 29 Julai lepas.

Ketua Polis Johor Datuk Kamarul Zaman Mamat berkata 10 warga tempatan terdiri daripada sembilan lelaki dan seorang wanita serta seorang lelaki Indonesia berusia antara 19 hingga 46 tahun, dipercayai ahli daripada dua sindiket yang berbeza, ditahan hasil risikan dan maklumat orang awam.

Beliau berkata hasil siasatan mendapati ahli sindiket menerima upah sebanyak RM450 hingga RM800 dan ada antaranya turut didapati meminjam wang dan bekerja dengan sindiket tersebut bagi melunaskan hutang mereka.

“Kita dapati ada (individu yang meminjam wang) yang terjebak (sindiket along) menjadi penyimbah cat dan khianat dengan api kerana tidak mampu bayar dan tidak ada kerja selepas buat pinjaman along untuk jelaskan hutang dan jumlah hutang itu akan ditolak.

“Kita mahu sindiket sebegini tahu bahawa kes seperti ini kita ambil berat dan kegiatan ini akan dibanteras,” katanya pada sidang media, di sini hari ini.

Beliau berkata menerusi tangkapan itu pihaknya berjaya menyelesaikan sebanyak 10 kes khianat dengan api dan simbah cat di negeri ini serta tiga kes lagi di Seremban, Negeri Sembilan.

Kamarul Zaman berkata dua sindiket itu masing-masing menyasarkan pekerja Malaysia di Singapura sebagai mangsa dengan mengiklankan tawaran pinjaman di Facebook.

Beliau berkata sindiket itu memberikan pinjaman tanpa persetujuan mangsa dan memaksa mereka untuk membuat bayaran dengan kadar faedah yang tinggi serta membuat ugutan dengan menyimbah cat atau menggunakan api.

Kesemua 11 individu itu direman selama seminggu bermula semalam (30 Julai) di bawah Seksyen 177 Kanun Tatacara Jenayah dan kes disiasat mengikut Seksyen 427 Kanun Keseksaan dan Seksyen 435 Kanun Keseksaan. – Bernama


Azhar pertimbang tindakan undang-undang terhadap laporan Utusan

Yang di-Pertua Dewan Rakyat Datuk Azhar Harun menimbang untuk mengambil tindakan undang-undang terhadap Utusan Malaysia susulan laporan artikel bertajuk “15 usul tukar Speaker ditolak” yang didakwa tidak tepat.

Azhar menyifatkan laporan akhbar tersebut pada 1 September bercanggah dengan fakta sebenar yang kononnya mendakwa beliau campur tangan dalam usul tersebut walhal perkara tersebut tidak pernah berlaku.

“Saya tidak pernah mengambil bahagian dalam apa cara sekalipun atau campur tangan di dalam apa-apa keputusan mengenai usul-usul tersebut.

“Malah saya tidak tahu menahu mengenai apa-apa keputusan yang mungkin telah dibuat oleh YB Datuk Rashid Hasnon,” katanya dalam satu kenyataan.

Beliau berkata laporan tersebut juga satu pembohongan dan mempunyai unsur inuendo kerana menuduhnya “mengetepikan usul berkenaan daripada dibahas” yang ditulis dalam artikel tersebut.

“Laporan Utusan Malaysia yang mengatakan antara lainnya bahawa saya telah ‘mengetepikan usul berkenaan daripada dibahas’ dan juga yang mempunyai unsur inuendo bahawa usul-usul tersebut ditolak oleh saya adalah tidak benar dan saya anggap bersifat pembohongan dan fitnah dan dibuat dengan niat untuk menjatuhkan reputasi saya,” katanya lagi.

Susulan itu, Azhar tidak menolak akan mengambil tindakan undang-undang berhubung laporan tersebut kerana memberi imej tidak baik terhadapnya.

“Saya akan mendapatkan nasihat undang-undang mengenai perkara ini dalam masa yang terdekat,” katanya.

Sementara itu, Azhar menegaskan sebarang urusan dan keputusan melibatkan usul-usul tersebut diserahkan kepada Timbalannya, Rashid kerana ia bercanggah kepentingan sekiranya beliau mengendalikan usul-usul sedemikian.

Jelasnya lagi, pejabatnya ada menerima pemberitahu usul-usul untuk beliau mengosongkan jawatannya dan juga supaya individu lain dilantik sebagai Yang di-Pertua Dewan Rakyat baharu.


Dolar AS menjulang ke paras tertinggi dua dekad, OPR naik

Dolar Amerika Syarikat (AS) melonjak ke paras tertinggi baharu dalam dua dekad berbanding mata wang utama lain, hari ini (Khamis, 22 September 2022), tetapi pasaran saham jatuh, setelah Rizab Persekutuan (Fed) menaikkan kadar faedah AS dan meramalkan lebih banyak kenaikan, mengatasi jangkaan daripada pelabur.

Euro merosot ke paras terendah 20 tahun pada AS$0.9810, selepas Russia mengarahkan kerahan tentera simpanan dalam peningkatan perang di Ukraine.

Niaga hadapan S&P 500 turun 0.6 peratus dan dolar meningkat pada awal dagangan. Indeks dolar mencecah paras tertinggi 20 tahun pada 111.65 dan kekuatan dolar AS menyebabkan Aussie, kiwi dan dolar Kanada turun ke paras terendah baharu beberapa tahun.

Sterling mencecah AS$1.1233, terendah dalam 37 tahun. Mata wang Korea Selatan merosot melepasi paras simbolik 1,400 setiap dolar buat kali pertama sejak 2009. Baht Thai, ringgit, dolar Singapura dan krona Sweden semuanya mencatat paras terendah baharu yang besar.

Nikkei Jepun jatuh satu peratus. Niaga hadapan Hang Seng mendatar, walaupun indeks Naga Emas bagi saham China yang tersenarai di AS jatuh 5.9 peratus semalaman.

Fed menaikkan kadar dasar semalaman (OPR) secara mendadak, sebanyak 75 mata asas (bps), pada Rabu, kenaikan ketiga berturut-turut, menjadikan julat sasaran OPR penanda aras bank kepada 3 peratus hingga 3.25 peratus.

Unjuran menunjukkan pegawai berpendapat kadar akan lebih tinggi dan pertumbuhan akan lebih rendah, dan ramalan median adalah untuk kadar dana mencecah 4.4 peratus tahun ini, lebih tinggi daripada harga pasaran dan 100 mata asas lebih daripada unjuran Fed tiga bulan lalu.

“Fed tidak akan berhenti dalam masa terdekat, dan akan ada tempoh lanjutan dasar monetari yang mengehadkan sekurang-kurangnya untuk tahun depan atau lebih,” kata Ketua Pegawai Pelaburan Pengurus JB Were di Sydney, Sally Auld.

“Apa lagi yang anda beli kecuali dolar AS pada masa ini?” tambahnya, dengan pertumbuhan di Eropah, Britain dan China, dan yen merosot apabila Jepun mengekalkan kadar faedah yang rendah.

Mesyuarat bank pusat di Taiwan, Jepun, Filipina, Indonesia, Britain dan Norway dijadualkan lewat hari ini, dengan semuanya dijangka menaikkan OPR, kecuali Jepun.

Jepun minggu ini telah memacu komitmennya dengan membelanjakan lebih daripada ¥2 trilion (AS$13.8 bilion atau RM63.24 bilion) dalam dua hari lalu untuk menetapkan siling 0.25 peratus pada hasil bon 10 tahun kerajaan Jepun.

Tetapi, walaupun tiada perubahan dasar berlaku, akan ada tumpuan yang mendalam terhadap pandangan gabenor Haruhiko Kuroda mengenai kemerosotan yen, kerana ketidakselesaan yang semakin meningkat boleh membayangkan perubahan dasar.

Yen susut kira-kira 20 peratus berbanding dolar tahun ini dan pada 144.29 setiap dolar menghampiri paras terendah 24 tahun.

“Kami melihat risiko USD/JPY menuju ke 147 dalam beberapa bulan akan datang,” kata pakar strategi Rabobank, Jane Foley dalam nota kepada pelanggan.

Dolar Australia dan New Zealand disematkan pada paras terendah sejak pertengahan 2020, dengan Aussie turun 0.3 peratus pada Khamis kepada AS$0.6611 dan kiwi turun 0.4 peratus kepada AS$0.5831.

Yuan China berada pada bahagian lemah tujuh setiap dolar. Indeks dolar AS mencecah paras tertinggi 20 tahun pada 111.63 susulan kenaikan OPR.

Dalam pasaran komoditi, minyak susut berikutan kebimbangan kadar faedah yang lebih tinggi akan menjejaskan permintaan. Niaga hadapan minyak mentah AS stabil dalam dagangan awal Asia pada AS$82.81 setong. Niaga hadapan Brent berada pada AS$89.83.

Gandum meningkat semalaman kerana kebimbangan perang yang lebih luas dan lebih lama di Ukraine. – Agensi


Mampukah Zahid, pasukan baharu UMNO kikis imej perasuah, sakau?

Penguasaan ‘Team Presiden’ dalam pemilihan UMNO baru-baru tidak memberi jaminan bahawa imej dan kekuatan parti itu dapat dipulihkan setelah ditolak rakyat pada Pilihan Raya Umum Ke-15 lalu, apa lagi menjelang pilihan raya (PRN) di enam negeri tidak lama lagi.

“Sukar untuk melihat UMNO, melalui pemilihan parti (baru-baru ini), akan makin kukuh dan mampu bangkit kembali sebagaimana didakwa, sedangkan realitinya ia semakin ditolak rakyat angkara kelemahan dan masalah yang menimpa pimpinan tertingginya.

“Bawah Zahid (Presiden UMNO, Datuk Seri Ahmad Zahid Hamidi) imej rasuah dan penyakau sukar dikikis dari menggelapkan wajah UMNO,” kata Setiausaha Perhubungan PAS Selangor, Roslan Shahir Datuk Mohd Shahir.

Menurutnya Zahid hari ini mungkin Timbalan Perdana Menteri dan beberapa wakil UMNO berada dalam Kabinet, namun soalnya mampukah kemenangan dalam pemilihan Majlis Tertinggi (MT) itu akan memulihkan imej serta kekuatan UMNO yang telah ditolak rakyat.

“Jangan lupa UMNO hari ini berada pada tahap pencapaiannya yang terburuk dalam sejarah. Jangan kita lupa juga UMNO yang satu ketika dahulu gagah menguasai kerajaan Persekutuan dan sebahagian besar kerajaan negeri-negeri.

“Hari ini hanya tinggal berbaki 26 dari 222 kerusi di Parlimen iaitu hanya menguasai 11.8 peratus kekuatan di Parlimen. Kerajaan negeri yang dikuasai UMNO di Semenanjung hanyalah Perak, Johor, Pahang dan Melaka.

“Sedangkan PAS (Perikatan Nasional) menguasai Kelantan, Terengganu, Perlis dan Kedah. DAP pula berkuasa di Pulau Pinang manakala PKR di Selangor dan Negeri Sembilan,” katanya dalam kenyataan hari ini (23 Mac 2023).

Malah, Roslah berkata di negeri Zahid sendiri, Perak, UMNO cuma mampu menang lapan daripada 59 kerusi di Dewan Undangan Negeri (DUN) iaitu cuma 13.6 peratus dan mengharapkan “tongkat” Pakatan Harapan, terutama DAP untuk terus berkuasa.

Menurutnya tindakan Zahid membawa partinya dan Barisan Nasional (BN) bekerjasama dengan PH yang didominasi DAP, UMNO bukannya dilihat akan kembali bangkit tetapi bakal hilang daripada arus perdana politik negara.

Beliau memberi contoh bagi berdepan PRN di enam negeri tidak lama lagi, adakah PH bersedia mengorbankan kerusi dimenangi untuk memberi laluan kepada UMNO bertanding.

Roslan berkata di Selangor umpamanya UMNO boleh berpuas hati dengan lima kerusi yang dimenangi, manakala kerusi milik PN, Pejuang dan Parti Bangsa Malaysia mustahil akan mudah-mudah diserahkan oleh PH untuk ditandingi UMNO.

“Di Kelantan, Terengganu dan Kedah, PH mahupun UMNO sukar menang. Itu pun pasti PKR dan PAN (AMANAH) telah ada calon-calon mereka. Mampukah UMNO khasnya Zahid mengendeng untuk dapatkan kerusi-kerusi untuk ditandingi UMNO?

“Dalaman PKR, DAP dan PAN pun khabarnya tidak selesa jika PH memberi muka sangat pada UMNO, kerana ia dilihat sebagai liabiliti, biawak hidup yang dipikul yang hanya akan merugikan mereka,” katanya.

Justeru, Roslan Shahir berkata Zahid mungkin muncul gagah setelah mencantas para penentangnya dalam UMNO dan kini muncul menguasai MT UMNO, tetapi beliau akan berhadapan kesukaran untuk mengembalikan UMNO sebagaimana sebelumnya kerana tidak nampak faktor positif yang boleh membantunya.

“UMNO dilihat akan semakin tenat dan di tangan Zahid lah sesungguhnya UMNO dijangka bakal meniti hari-harti terakhirnya,” katanya.

Zahid mungkin gagah, tapi UMNO semakin lemah, bakal lenyap


Kita lepasi sasaran dua juta pelancong: Nancy

Malaysia telah melepasi sasaran dua juta ketibaan pelancong masuk, sejak Gelembung Pelancongan Antarabangsa bagi Projek Rintis Pulau Langkawi bermula 15 November tahun lalu.

Menteri Pelancongan, Kesenian dan Kebudayaan Datuk Seri Nancy Shukri berkata jumlah itu telah melepasi sasaran pada Selasa (21 Jun), dengan sasaran baharu sebanyak 4.5 juta pelancong ditetapkan.

“Memandangkan pencapaian ini, kita telah menyemak jumlah ketibaan pelancong kepada 4.5 juta dan akan mengkaji semula angka ini pada September.

“Kita optimis untuk mendapatkan jumlah yang lebih tinggi,” katanya semalam.

Beliau menambah bahawa pelancong dari negara-negara seperti India dan Arab Saudi juga telah memasuki negara itu, bersama Filipina dan Indonesia.

“Tidak menghairankan, rakyat Singapura masih menjadi jumlah pelancong tertinggi yang memasuki Malaysia,” katanya.

Beliau berkata jika pelancong Singapura diambil kira, pelancong yang datang ke Malaysia akan berjumlah lebih daripada tiga juta.

“Begitu juga, kita ingin menyasarkan golongan muda berbulan madu dalam program akan datang melalui aktiviti pelancongan karavan sebaik sahaja kita melancarkan konsep ini.

“Kita juga berhasrat untuk mempromosikan industri tekstil negara dengan rancangan untuk menganjurkan pertunjukan fesyen di negara metropolitan yang terdiri daripada pelbagai bangsa kerana minat mereka untuk melihat budaya yang pelbagai,” katanya.

Awal tahun ini, Nancy berkata Malaysia menjangkakan didatangi dua juta pelancong antarabangsa tahun ini yang membelanjakan RM8.6 bilion dalam resit pelancongan berikutan pembukaan semula sempadan negara.


1,210 kes baharu, enam kematian

Jumlah jangkitan baharu Covid-19 di seluruh negara dalam tempoh 24 jam semalam (Isnin, 17 Oktober 2022), turun lagi – terendah dalam tempoh 20 hari – namun daripada enam kematian yang dilaporkan, lima membabitkan kes di luar fasiliti kesihatan atau brought in death (BID).

Kementerian Kesihatan (KKM) memaklumkan dalam tempoh itu 1,210 kes baharu dicatat, turun berbanding 1,712 kes pada Ahad. Pada 26 September lalu, negara merekodkan 1,186 kes baharu.

Angka itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,868,402 kes, dengan 4,808,909 pesakit telah sembuh, termasuk 2,026 yang pulih semalam.

Menurut data laman sesawang Github KKM, daripada jumlah kes baharu itu, 824 kes melibatkan individu yang telah menerima suntikan dos penggalak; 262 kes (penerima dua dos); 119 kes (individu tidak divaksinasi); dan lima kes (individu belum lengkap divaksinasi).

Sementara itu data laman sesawang KKMNOW pula menunjukkan sehingga kini 23,070 kes masih aktif, turun berbanding 23,892 kes yang dilaporkan sehingga Ahad.

Daripada jumlah itu, 22,002 pesakit masih menjalani kuarantin di rumah (22,854 pesakit pada Ahad); 1,025 dirawat di hospital meningkat berbanding 1,002 pada Ahad.

Seramai 43 pesakit dimasukkan ke unit rawatan rapi (36 Ahad), dengan 19 daripadanya memerlukan alat bantuan pernafasan, kekal seperti pada Ahad.

Tiada pesakit yang kini ditempatkan untuk menerima rawatan di PKRC.

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, daripada enam pesakit yang meninggal dunia akibat komplikasi Covid-19 semalam, tiga kes dilaporkan di Selangor dengan dua daripadanya adalah kes BID.

Manakala, selebihnya melibatkan kes BID di Johor; Perak; dan Kuala Lumpur.

Untuk rekod, Malaysia kali pertama mencatatkan kes kematian akibat Covid-19 ialah pada 17 Mac 2020 dan sehingga kini jumlah angka korban adalah sebanyak 36,422 kes.

Daripada jumlah yang dilaporkan itu, sebanyak 7,748 kes adalah kematian BID.


Exco Melaka nafi harga barang naik kerana BN menang

Kenaikan harga bekalan makanan seperti sayur-sayuran dan ayam di Melaka bukan berpunca daripada kemenangan Barisan Nasional (BN) baru-baru ini, sebaliknya dipercayai berpunca daripada orang tengah yang membekalkan barangan berkenaan kepada peniaga pada harga tinggi.

Exco Perpaduan, Hubungan Masyarakat, Tenaga Kerja dan Hal Ehwal Pengguna negeri Ngwe Hee Sem berkata situasi itu menyebabkan peniaga terpaksa menaikkan sedikit harga jualan namun masih mendapat keuntungan kecil.

“Kebanyakan peniaga memperoleh bekalan daripada beberapa orang tengah sehingga menyebabkan harga meningkat di setiap peringkat, jadi kita akan mencari satu penyelesaian bagi mengurangkan penglibatan orang tengah dalam membekalkan sayur-sayuran atau ayam kepada peniaga agar harga barang boleh diturunkan.

“Hasil pemeriksaan di peringkat pengeluar atau petani juga mendapati harga bekalan sayur-sayuran seperti bendi dan kacang panjang dijual pada harga RM4 sekilogram tetapi meningkat kepada RM7 hingga RM8 sekilogram apabila dijual di pasar,” katanya lapor Bernama.

Hee Sem terdahulu melawat Pasar Besar Majlis Bandaraya Melaka Bersejarah (MBMB).

Beliau berkata justeru itu, satu pertemuan akan diadakan dengan Lembaga Pemasaran Pertanian Persekutuan (FAMA) negeri bagi melihat pendekatan yang boleh dilakukan bersama dalam menangani isu kenaikan harga barangan.

Katanya satu daripada kaedah yang boleh dilakukan ialah FAMA menjadi pembekal terus bekalan makanan tersebut daripada petani kepada peniaga tanpa melibatkan orang tengah.

Ngwe berkata selain itu, peniaga juga disaran mendapatkan bekalan terus daripada petani atau pengeluar bagi membolehkan mereka membeli bekalan jualan pada harga lebih rendah dan menjual semula pada harga berpatutan.

“Kita akan terus melakukan pemantauan dan pemeriksaan di semua rangkaian pengeluar dan pembekal termasuk orang tengah dari semasa ke semasa bagi memastikan kenaikan harga barangan makanan dapat dikawal,” katanya.


Reka bentuk pun belum siap, bagaimana Hisham boleh kata LCS akan siap setahun dua?

Jangkaan kapal tempur pesisir pantai (LCS) boleh disiapkan setahun dua lagi seperti diramalkan Menteri Pertahanan Datuk Seri Hishammuddin Hussein adalak tidak logik sama sekali.

Bekas Timbalan Menteri Pertahanan, Liew Chin Tong mempersoalkan Hishammuddin yang menjangka pembinaan LCS dapat siap dalam tempoh yang singkat walhal proses reka bentuk terperinci yang sepatutnya dilengkapkan pada 2016 belum siap sepenuhnya dan hanya siap 80 peratus.

“Asas reka bentuk fasa kedua pula bermula 3 Oktober 2013 dan patut dimuktamadkan pada 31 Januari 2015 tetapi hanya siap sepenuhnya pada 20 Januari 2016 iaitu 17 bulan 20 hari lewat.

“Reka bentuk terperinci fasa ketiga pula sepatutnya bermula 6 Ogos 2014 hingga 29 November 2016, namun sehingga sekarang masih belum selesai. Bagaimana mungkin Hishamuddin kata LCS pertama akan siap dalam setahun atau dua tahun lagi?,” katanya dipetik laporan Utusan Malaysia.

Terdahulu, Hishammuddin semasa sidang Dewan Negara memberitahu tidak dapat memberi jangka masa yang tepat bila LCS akan dapat disiapkan tetapi tidak menolaknya boleh disiapkan sekurang-kurangnya setahun dua lagi.

Jelas Chin Tong, proses reka bentuk adalah perkara penting dalam pembinaan sesebuah kapal tetapi daripada laporan Jawatankuasa Kira-Kira Wang Negara (PAC) mendedahkan syarikat Boustead Naval Shipyard (BNS) Sdn. Bhd. yang bertanggungjawab menyiapkan projek itu pula masih berdepan masalan kewangannya.

BNS kini diberikan tempoh enam bulan untuk mencari dana mobilisasi bagi memulihkan projek berkenaan dan dana akan digunakan untuk membayar France Naval Group dan pihak pengeluaran produk tulen (OEM).

BNS dilaporkan berdepan masalah aliran tunai apabila membelanjakan sejumlah besar wang yang sepatutnya untuk projek LCS bagi membayar hutang-hutang lapuk menyebabkan rekaan terperinci LCS tidak dapat disiapkan.

“Proses reka bentuk adalah proses paling penting kerana tanpa reka bentuk yang diluluskan oleh kedua-dua kontraktor, projek LCS tidak dapat diteruskan,” katanya lagi.

PAC pada minggu lepas mendedahkan, tiada satu pun LCS disiapkan meskipun kerajaan telah membayar RM6.083 bilion untuk projek itu menerusi kontrak kepada BNS secara rundingan terus.

Pelbagai kepincangan didedahkan PAC berhubung pembinaan LCS dan perolehan LCS itu telah diluluskan oleh Putrajaya pada awal 2011 ketika pemerintahan Barisan Nasional dan UMNO.

Pada akhir 2011, kontrak RM9 bilion telah diberikan kepada BNS.

Kontrak itu berkuat kuasa pada 3 Oktober 2013, selama 10 tahun dan akan tamat pada 2 Oktober tahun depan.

Lima daripada enam kapal itu sepatutnya diserahkan bulan ini, kata PAC pada Khamis, 4 Ogos lalu. LCS adalah kapal yang lebih kecil yang umumnya direka untuk operasi berhampiran pantai.

Tetapi, tiada satu pun daripada enam kapal yang ditempah TLDM telah dihantar oleh kontraktor tempatan BNS, sedangkan kerajaan BN dan UMNO telah membayar lebih RM6 bilion.


PM nafi akan dipecat dari UMNO

Perdana Menteri Datuk Seri Ismail Sabri Yaakob hari ini menafikan beliau telah diugut akan dipecat daripada UMNO jika beliau enggan tunduk kepada tuntutan Majlis Tertinggi (MT) parti itu supaya mengadakan Pilihan Raya Umum Ke-15 (PRU-15) tahun ini.

Naib Presiden UMNO itu juga menyifatkan suasana mesyuarat MT Sabtu lalu sebagai mesra, walaupun beliau pernah menjadi sasaran sindiran dan ejekan pemimpin akar umbi yang menyokong presiden parti Datuk Seri Ahmad Zahid Hamidi, yang menghadiri taklimat khas pada Sabtu.

“Tiada perkara seperti itu (ugutan dipecat),” jawabnya kepada pemberita yang meminta beliau mengulas sama ada UMNO telah mendesaknya dan diugut akan digugurkan sebagai naib presiden, malah dipecat daripada parti, jika tidak mematuhi kehendak pucuk pimpinan.

“Perbincangan kami dalam mesyuarat MT adalah mesra. Tiada isu. Kadang-kadang orang luar nampak lain,” katanya ketika ditemui selepas berucap kepada penjawat awam di Pusat Konvensyen Antarabangsa Putrajaya, hari ini.

Beliau menegaskan bahawa tidak ada masalah dalaman dalam Umno dan menganggap perbezaan pendapat sebagai “biasa” dan “diraikan”.

Terdahulu, Timbalan Presiden UMNO Datuk Seri Mohamad Hasan menjaja kononnya Ismail Sabri telah memberi komitmen untuk mengadakan PRU-15 tahun ini juga.

Mohamad mendakwa Perdana Menteri telah menyatakan bahawa PRU-15 tidak akan dilaksanakan tahun depan, tetapi tidak memaklumkan bila tarikh yang tepat.

“Pilihan raya umum sudah tidak lama, Perdana Menteri sudah bagi komitmennya, tapi dia tak boleh bagi tarikh takkan dia hendak bagi tarikh sehingga dia terpaksa kata takkan saya hendak bawa tahun depan.

“Jadi, jelas sangatlah, jelas pilihan raya tahun ini. Kalau pilihan raya umum (PRU) tahun ini takkan hendak buat bulan 12, nanti orang berenang pula pergi mengundi. Bulan 12 di Pahang bukan calang-calang banjir.

“Jadi, itu jangka masa yang kita perlu perhatikan betul-betul, gerak kerja kita, kita buat sebelum bulan 12,” kata Mohamad ketika berucap pada Perjumpaan Timbalan Pengerusi BN bersama Komponen BN Pahang di Dewan Datuk Seri Abdul Manan Ismail di Kuantan, semalam.


UMNO Tamak Kuasa!

UMNO sepatutnya membantu menyelamatkan negara tetapi apa yang berlaku hari ini, UMNO yang dipimpin oleh Presidennya, Datuk Seri Dr. Ahmad Zahid Hamidi dilihat cuba meruntuhkan negara.

Dalam keadaan negara sedang berhadapan cabaran getir pandemik Covid-19, Zahid dan sekutunya bukan bersikap `menghulurkan tangan’ untuk bantu memulihkan keadaan sebaliknya sibuk mencatur langkah menjatuhkan kerajaan dan nak jadi Perdana Menteri.

Kenapa tidak mempertahankan Kerajaan yang ada sekarang, ini bukan Kerajaan pintu belakang, mantan Perdana Menteri, Tun Dr. Mahathir meletak jawatan; maka terbentuklah satu Kerajaan baharu yang telah dipersetujui oleh majoriti Ahli Parlimen ketika itu dan dinamakan Kerajaan Perikatan Nasional.

Namun, Kerajaan Perikatan Nasional diuji apabila ada beberapa Ahli Parlimen menarik sokongan dek kerana hasutan dan janji-janji politik oleh “pihak tertentu” yang dahagakan jawatan dan yang gilakan jawatan Menteri untuk membentuk jajaran baharu.

Maka, tertipulah golongan Ahli Parlimen dengan menarik sokongan dan mendakwa hilang kepercayaan terhadap Tan Sri Muhyiddin. Kalau tidak berpuas hati, duduk semeja dan berbincanglah elok-elok. Apa yang perlu diperbaiki dan apa yang perlu dibuat demi kebaikan semua pihak.

Tindakan Zahid menggunakan Majlis Tertinggi (MT) untuk mendesak Ahli-Ahli Parlimen UMNO keluar dari kerajaan jika tuntutan beliau kepada Muhyiddin agar Parlimen bersidang dalam 14 hari tidak dipenuhi, adalah muslihat semata-mata.

Zahid sengaja mengocak keadaan politik negara dengan mengumpul Statutory Declaration (SD atau surat akaun bersumpah) daripada ahli MT. Presiden UMNO itu sebenarnya mempunyai agenda dan ulterior motive.

Nafsu serakah politik Zahid adalah untuk menyelamatkan dirinya sendiri (dari 47 pertuduhan rasuah, pecah amanah dan pengubahan wang haram), dan bukannya untuk menyelamatkan kepentingan negara ini.

Setakat hari ini, Zahid memang telah berjaya mempengaruhi dua pertiga Ahli MT UMNO untuk menandatangani SD bagi menyokong tindakan keluar dari Kerajaan Perikatan Nasional (PN).

Ironinya, Zahid, Timbalan Presiden, Datuk Seri Utama Mohamad Hasan dan Setiausaha Agung, Datuk Seri Ahmad Maslan gagal memujuk Pengarah Pilihanraya UMNO yang juga Ahli MT, Datuk Seri Tajuddin Abdul Rahman untuk menyokong usaha “murni” mereka menumbangkan kerajaan.

Waktu bertentang lapan mata dengan Presiden, Timbalan Presiden dan Setiausaha Agung, di Ibu Pejabat UMNO minggu lalu, Zahid gagal menjawab 3 persoalan yang dilontarkan Tajuddin;

Bagi ‘panglima perang UMNO’ ini, beliau tidak akan teragak-agak menandatangi SD untuk menarik sokongan daripada PN sekiranya Presiden UMNO itu berjaya memberi jawapan yang meyakinkan. Namun, hal itu tidak berlaku!

Kemenangan Pakatan Harapan (PH) pada PRU-14 lalu menyaksikan UMNO tidak lagi menjadi sebuah parti yang dominan di negara ini. UMNO memerlukan `kawan’ untuk kembali menjadi kerajaan.

Sekiranya UMNO `tidur sekatil’ dengan Presiden Parti Keadilan Rakyat (PKR), Datuk Seri Anwar Ibrahim dan DAP untuk tumbangkan kerajaan dan bergabung membentuk kerajaan baru –  maka UMNO akan menjadi parti yang paling dibenci oleh orang Melayu di negara ini!

Banyak kali Ahli Parlimen Pasir Salak itu menegaskan, bergabung dengan Anwar dan DAP bukan sahaja akar umbi UMNO tidak terima, malah orang Melayu dan penyokong UMNO sendiri akan tolak UMNO pada PRU-15 yang akan datang.

Tindakan memaksa MT menandatangani SD dan menjual watikah pencalonan PRU untuk keluar dari kerajaan serta-merta dalam keadaan negara sedang bergelut dengan wabak Covid-19 juga akan memusnahkan UMNO kerana rakyat akan melihat UMNO sebagai parti yang tamak kuasa dan rakus!

Selain Tajuddin, dua lagi Naib Presiden UMNO iaitu Datuk Seri Ismail Sabri Yaakob dan Datuk Seri Mahdzir Khalid juga tidak menyokong usaha menjatuhkan kerajaan melalui surat akuan bersumpah itu.

Barisan Menteri dan Timbalan Menteri serta majoriti Ahli-Ahli Parlimen UMNO dan Barisan Nasional (BN) juga bertegas menolak dan tidak menandatangani SD yang diilhamkan oleh Zahid.

Bagi mereka, permainan poltik yang digerakkan oleh Zahid, bermatlamatkan kepentingan peribadi untuk menyelamatkan dirinya sendiri dan bukan sangat untuk menyelamatkan kepentingan negara dan orang Melayu.

Gerakan coup d’état yang dipimpin oleh Zahid ini, menambah satu lagi krisis yang bukan saja memudaratkan parti politik yang ada tetapi memburukkan ekonomi dan reputasi negara di mata dunia.

Jangan salahkan rakyat kalau mereka terus melihat UMNO sebagai parti yang tidak boleh menjadi tempat mereka bergantung harap. Rakyat akan menolak UMNO sekiranya parti ini bergabung dengan PKR dan DAP yang merupakan musuh tradisi UMNO sejak lebih dua dekad yang lalu sehingga ke hari ini.

Zahid Hamidi, Mohamad Hasan, Ahmad Maslan, Noraini Ahmad dan lain-lain pemimpin UMNO, janganlah kerana rakus dek inginkan kuasa, pangkat dan jawatan sehingga derita yang rakyat hadapi tidak diendahkan dan berjuang untuk kepentingan peribadi.

Jika UMNO terus begini, UMNO hanya tunggu masa ditolak rakyat di pilihanraya nanti. Jangan tertipu dengan propaganda DAP yang kononnya rakyat sedang marah pada Kerajaan sebenarnya itu adalah muslihat semata-mata dan ambil iktibar modus operandi yang sama digunakan PKR/DAP untuk menjatuhkan UMNO pada Mei 2018.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Covid-19: Melihat sinar di hujung terowong yang panjang

Jangkitan harian Covid-19 di Malaysia terus melonjak hari demi hari dengan yang tertinggi direkodkan pada 26 Ogos 2021 sebanyak 24,559 kes.

Kes pertama rakyat Malaysia disahkan dijangkiti Covid-19 membabitkan seorang lelaki berusia 41 tahun yang dirujuk ke Hospital Sungai Buloh, Selangor pada 2 Februari 2020.

Lelaki itu mempunyai sejarah perjalanan ke Singapura pada 16 hingga 22 Januari 2020 bagi menghadiri mesyuarat bersama delegasi antarabangsa termasuk dari China, dan pulang ke Malaysia pada 23 Januari sebelum demam dan mendapatkan rawatan enam hari kemudian.

Pada 27 Februari hingga 1 Mac 2020 satu perhimpunan jemaah tabligh berlangsung di Masjid Jamek Sri Petaling, Kuala Lumpur, dihadiri kira-kira 12,500 termasuk peserta dari luar negara, tetapi kemudian diubah kepada 14,500 peserta.

Bermula Mac, semua mata tertumpu kepada penularan kes yang bermula dalam kalangan jemaah itu, dengan Ketua Pengarah Kesihatan Tan Sri Dr Noor Hisham Abdullah pada 29 Mac 2020 memaklumkan Kluster Tabligh telah mencapai generasi kelima dan menjelang 19 Mei beliau mengesahkan 48 peratus daripada kes Covid-19 di Malaysia ketika itu dikaitkan dengan kluster berkenaan.

Malaysia dipersalahkan kerana menjadi punca penyebaran Covid-19 di beberapa negara lain, apabila peserta perhimpunan tabligh itu pulang ke negara asal.

Di dalam negara, ada rakan yang sentiasa berjubah setelah pencen memberitahu dia bersin ketika beratur di sebuah bank. Seorang wanita terus berkata kepadanya “lu tabligh ka?”.

Sehingga demikian sikap dan pandangan masyarakat terhadap jemaah tabligh ketika itu. Namun, petugas barisan hadapan yang merawat ratusan jemaah tabligh di hospital dan pusat rawatan, berasa sunyi apabila anggota terakhir jemaah itu disahkan sembuh dan meninggalkan mereka.

Hilang terus seruan azan setiap kali masuk waktu solat, tiada lagi irama merdu alunan ayat-ayat suci al-Quraan diperdengarkan oleh jemaah tabligh yang menerima rawatan. Itulah kesunyian yang mereka rasakan, sehingga sesetengahnya mengalirkan air mata apabila seorang demi seorang anggota tabligh meninggalkan pusat perubatan.

Namun, perlu diingat bahawa sebenarnya sejak Januari 2020 lagi sudah ada pesakit yang positif virus berkenaan di Malaysia, tetapi melibatkan warga asing, khususnya dari China.

Dan, sehingga 3 Februari (24 hari sebelum perhimpunan jemaah tabligh diadakan), 10 kes Covid-19 disahkan di Malaysia, khususnya melibatkan rakyat China berasal dari wilayah Wuhan – pusat penularan Covid-19 ke seluruh dunia.

Berdasarkan rekod, jangkitan virus Covid-19 di Malaysia mula meningkat pada 18 Mac 2020 yang membabitkan 117 kes positif. Sepanjang bulan itu, kes tertinggi dicatatkan ialah pada 26 Mac iaitu 235 kes, dan terendah sebanyak 106 kes (24 Mac).

Untuk rekod kerajaan mengumumkan buat kali pertama Perintah Kawalan Pergerakan (PKP) selama 14 hari bermula 18 Mac hingga 31 Mac. Semua pergerakan tidak penting dilarang, sekatan jalan raya diadakan di seluruh negara, manakala sebahagian sektor ekonomi ditutup.

Sepanjang April 2020 pula kes harian tertinggi yang dicatat ialah pada 3 April membabitkan 217 kes, manakala yang terendah direkod pada 28 April melibatkan 31 jangkitan. PKP dilanjutkan lagi.

Manakala bagi sepanjang Mei, kes harian tertinggi dicatatkan pada 26 haribulan sebanyak 186 jangkitan, manakala yang terendah sebanyak 10 kes pada 28 Mei.

Bulan Jun 2020 menyaksikan kes harian baharu berlegar satu dan dua angka sahaja dengan jangkitan tertinggi direkodkan pada 4 Jun membabitkan 277 kes, manakala paling rendah sebanyak dua kes yang dicatat pada 2 Jun dan 30 Jun.

Memasuki Julai, ramai menarik nafas lega, harapan melihat virus Covid-19 nyah dari bumi Malaysia mula menunjukkan bayang apabila pada 1 Julai hanya satu kes baharu dilaporkan.

Sepanjang Julai, seperti juga pada Jun, jangkitan harian berlegar satu dan dua angka dengan tertinggi direkod pada 28 Julai sebanyak 39 kes.

Kes terendah sekali lagi direkodkan pada 4 Ogos apabila mencatat hanya satu jangkitan harian baharu, manakala kes tertinggi sebanyak 26 kes dicatat pada 15 Ogos.

Pada 11 September sebanyak 182 jangkitan baharu direkodkan, manakala kes terendah sebanyak enam kes dicatat pada 2, 5 dan 6 September. Untuk rekod Pilihan Raya Negeri Sabah diadakan pada 26 September dan bermula daripada tarikh itu jumlah jangkitan terus merekodkan tiga angka.

Sepanjang Oktober 2020, jangkitan harian mula mencecah tiga dan empat angka dengan jumlah tertinggi direkod pada 26 haribulan sebanyak 1,240 kes dan terendah sebanyak 260 kes pada 1 Oktober.

Tiga dan empat angka terus mendominasi jumlah jangkitan sepanjang November 2020. Jangkitan harian tertinggi pernah direkodkan pada bulan itu ialah sebanyak 2,188 kes pada 24 haribulan, manakala 18 November mencatat angka terendah iaitu 660 kes.

Sepanjang Disember, hanya pada tarikh 2 dan 9 haribulan sahaja yang mencatat tiga angka, selebihnya merekodkan empat angka. Jumlah jangkitan terendah pada bulan itu adalah sebanyak 851 kes dicatat pada 2 Disember, manakala yang tertinggi pula pada 31 Disember sebanyak 2,525 kes.

2021 – cahaya di hujung terowong yang panjang

Sepanjang Januari 2021, jumlah jangkitan harian empat angka berterusan dengan yang tertinggi direkodkan pada 30 haribulan sebanyak 5,728 kes dan terendah pada 3 Januari sebanyak 1,704 kes.

Pada Februari 2021 pula jumlah jangkitan harian tertinggi direkodkan pada 4 haribulan iaitu sebanyak 4,571 kes, manakala terendah sebanyak 1,924 kes pada 25 haribulan.

Untuk rekod kerajaan melancarkan suntikan vaksin kepada penduduk Malaysia berusia 18 tahun ke atas pada 24 Februari 2021, menerusi Program Imunisasi Covid-19 Kebangsaan (PICK).

Bagi sepanjang Mac pula, kes harian terendah direkodkan ialah pada 29 haribulan iaitu sebanyak 941 jangkitan, sementara yang tertinggi ialah pada 5 Mac membabitkan 2,154 kes.

Hari ke-18 Ramadan iaitu pada 30 April, jangkitan Covid-19 melonjak kepada 3,788 kes manakala jangkitan harian terendah dicatat pada 5 April sebanyak 1,070 kes.

Dua minggu selepas umat Islam menyambul Aidilfitri, pada 29 Mei, jumlah jangkitan harian melonjak kepada 9,020 kes. Jumlah jangkitan terendah direkodkan sepanjang Mei 2021 itu ialah sebanyak 2,500 kes pada 3 haribulan.

Mulai 1 Jun penutupan penuh atau ‘total lockdown’ pertama dilaksanakan ketika jangkitan harian mencecah 7,105 kes. Untuk selama dua minggu ‘lockdown’ dikenakan sehingga 14 Jun.

Dalam tempoh itu jangkitan tertinggi direkodkan ialah pada 3 Jun iaitu sebanyak 8,209 kes, manakala terendah ialah 4,949 kes pada 14 Jun, hari terakhir ‘lockdown’ pertama.

‘Total lockdown’ kedua dilaksanakan pada 15 Jun ketika negara merekodkan 5,419 jangkitan baharu. Sepanjang tempoh sehingga 30 Jun, jangkitan harian tertinggi direkodkan ialah sebanyak 6,440 pada 18 Jun dan terendah sebanyak 4,611 kes pada 21 Jun. Cahaya kembali kelihatan walaupun samar-samar.

Namun, langit tidak selalunya cerah, petir berdentum. Menjelang Julai 2021, angka jangkitan harian mula memasuki episod lima angka. Pada 13 Julai lalu 11,079 jangkitan baharu dilaporkan, berbanding kes empat angka sehari sebelumnya sebanyak 8,574 kes.

Kes tertinggi direkodkan sepanjang bulan itu menjelma pada 31 Julai apabila 17,786 kes dicatat, manakala kes terendah ialah pada 4 Julai membabitkan 6,045 kes.

Sejak daripada tarikh itu jangkitan harian terus melonjak hari demi hari dengan yang tertinggi direkodkan pada 26 Ogos lalu sebanyak 24,559 kes.

20 Julai umat Islam menyambut Aidiladha atau Hari Raya Korban. Pada hari itu, 12,366 kes baharu dilaporkan.

Cahaya yang samar-samar ditelan virus. Jumlah jangkitan harian bermula Ogos 2021 menggerunkan dan boleh dikatakan ia adalah kemuncak gelombang penularan Covid-19 di Malaysia. Sepanjang bulan itu semua kes harian berada pada paras lima angka.

Bulan Ogos juga merekodkan jangkitan harian tertinggi sepanjang masa apabila mencatatkan 24,599 kes pada 26 haribulan. Jumlah jangkitan paling rendah direkodkan pada 2 Ogos iaitu sebanyak 15,764.

Sepanjang September lalu, belum ada tanda-tanda kes harian akan turun kepada empat angka. Purata jumlah jangkitan harian berlegar sekitar 15,000 kes, dengan jumlah tertinggi direkodkan pada 10 haribulan sebanyak 21,176 kes, manakala kes harian terendah ialah 10,959 kes pada 27 September.

3 Oktober 2021 setelah 221 hari PICK berlalu dengan lebih 20.4 juta individu dewasa lengkap divaksin dan lebih 22.0 juta lagi menerima sekurang-kurangnya satu dos, angka harian jangkitan positif turun menunjukan tanda-tanda ‘cahaya’. Jumlahnya turun semula kepada empat angka apabila merekodkan 9,066 kes baharu.

Dalam tempoh sehingga semalam lebih 2.08 juta pesakit Covid-19 di Malaysia telah sembuh, manakala 155,823 kes lagi masih aktif. Malaysia juga sekarang ini sedang menuju kepada pembukaan semula semua sektor sosial, pendidikan dan ekonomi.

Semoga esok dan hari-hari mendatang terus bersinar dengan penurunan lagi kes-kes harian setelah sehingga hari ini lebih 2.27 juta kes positif direkodkan sejak virus Covid-19 mula keluar dari Wuhan, China pada 2019 lalu, menular ke seluruh dunia termasuk Malaysia.

Razali bin Zakaria
Wartawan Tua

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Pembantu pejabat direman 7 hari bersabit sijil vaksin palsu

Seorang pembantu pejabat direman tujuh hari bermula semalam bagi membantu siasatan dakwaan menerima rasuah daripada orang awam bagi tujuan pendaftaran Sijil Digital Vaksinasi Covid-19 di dalam aplikasi MySejahtera pada Oktober tahun lepas.

Perintah reman itu dikeluarkan Majistret Jessica Ombou Kakayun di sini hari ini, selepas membenarkan permohonan Suruhanjaya Pencegahan Rasuah Malaysia (SPRM), menurut laporan Bernama.

Lelaki berusia 31 tahun itu ditahan pada kira-kira 1.30 tengah hari semalam di pejabat SPRM di sini ketika hadir untuk memberi keterangan.

Suspek juga dipercayai memberi rasuah kepada sukarelawan di satu pusat pemberian vaksin sebagai balasan mendaftarkan nama individu yang tidak menerima suntikan vaksin COVID-19 bagi mendapatkan sijil digital berkenaan.


UEC tak ikut Akta Pendidikan 1996, kenapa harus diiktiraf? Kok Seong

Sijil Peperiksaan Bersepadu (UEC) yang dikeluarkan oleh persatuan sekolah persendirian Cina tidak mematuhi kurikulum kebangsaan yang termaktub dalam Akta Pendidikan 1996.

Felo Majlis Profesor Negara, Prof Emeritus Dr Teo Kok Seong berkata selain tidak mematuhi penggunaan Bahasa Kebangsaan sebagai bahasa pengantar utama, UEC hanya menggunakan bahasa Cina dan Inggeris.

“UEC juga tidak mematuhi bahasa kebangsaan sebagai bahasa pengantar utama dan kurikulum kebangsaan yang termaktub di bahagian IV, sistem pendidikan kebangsaan dalam Akta Pendidikan 1996.

“UEC hanya menggunakan bahasa Cina dan Inggeris serta silibus China, sebab itu ia diiktiraf di China, Taiwan dan Hong Kong serta beberapa negara asing lain.

“Namun, ia bertentangan secara terang-terangan dengan sistem pendidikan negara kerana mereka tidak guna bahasa Melayu dan kurikulum nasional,” katanya.

Beliau berkata demikian ketika mengulas desakan Persatuan-Persatuan Lembaga Pengurus Sekolah Cina Malaysia (Dong Zong) memohon sijil berkenaan dibincang dibincang secara rasional berikutan ia membabitkan isu akademik.

Desakan itu muncul semula setelah Pakatan Harapan (PH) yang turut disertai DAP, serta disokong UMNO, menubuhkan kerajaan Persekutuan setelah didakwa memperoleh sokongan majoriti ahli Parlimen, walaupun pada PRU-15 lalu parti itu tidak dapat membentuk kerajaan sendirian.

DAP juga sebelum ini pernah menuntut supaya UEC diiktiraf.

Dong Zong juga sudi berdialog serta berbincang dengan pelbagai lapisan masyarakat untuk meningkatkan pemahaman mengenai UEC, selain meningkatkan muafakat supaya isu pendidikan dapat didalami secara rasional dan pragmatik.

Untuk rekod padaa 2018 lalu sebuah jawatankuasa telah dibentuk bagi mengkaji UEC yang bukan sahaja melibatkan isu peperiksaan semata-mata, tetapi soal perundangan, integrasi nasional dan masa depan anak-anak bangsa.

Jawatankuasa khas mengkaji UEC itu diketuai anak kepada pakar sejarah, Prof Emeritus Tan Sri Dr Khoo Kay Kim, Dr Eddin Khoo dan dibantu Timbalan Presiden Dong Zong, Tan Yew Sing serta Presiden Angkatan Belia Islam Malaysia (Abim), Mohamad Raimi Ab Rahim.

UEC adalah satu silibus sekolah persendirian Cina yang mana sukatan pelajarannya diambil dari Taiwan. Pengiktirafan UEC bercanggah dengan Dasar Pendidikan dan Akta Pendidikan 1996.

Mengulas lanjut, Kok Seong berkata kebanyakan anak-anak Cina ada UEC kerana ibu bapa mereka tidak yakin dengan sistem pendidikan kebangsaan yang dikatakan terlalu Malay-centric (berpaksikan Melayu).

“Mereka pula taksub dengan budaya Cina, jadi mereka mahukan aliran bahasa Cina, sebab itu mereka tidak boleh terima sistem pendidikan lain,” katanya.

Justeru, beliau meminta supaya kerajaan mencari penyelesaian dan menggesa ahli-ahli politik tidak memainkan lagi isu UEC.

“Kerajaan perlu membuat pertimbangan pendidikan bukan pertimbangan politik. Saya percaya Perdana Menteri, Datuk Seri Anwar Ibrahim pun tidak menyokong UEC tetapi beliau dalam keadaan terperangkap.

“Kerajaan perlu tolak terus UEC. Ahli-ahli politik pun tak bolehlah letak manifesto pasal UEC sehingga memberi harapan palsu dan akhirnya menjerat sendiri. Ini dah macam kaduk naik junjung kerana main politik. Kerajaan sepatutnya awal-awal lagi menoktahkan isu ini,” katanya.


Covid-19: Jumlah kehadiran di Parlimen termasuk wakil rakyat diteliti

Dewan Rakyat akan meneliti kemungkinan mengehadkan jumlah kakitangan kerajaan, termasuk Ahli Parlimen, bagi menghadiri Mesyuarat Penggal Keempat Parlimen ke-14 yang dijadualkan bermula 6 September depan, dalam usaha mengekang penularan Covid-19.

Timbalan Yang Dipertua Dewan Rakyat Datuk Mohd Rashid Hasnon berkata langkah itu bertujuan memastikan kelancaran persidangan Parlimen dan mengelakkan kejadian penularan Covid-19 berulang seperti yang berlaku pada Mesyuarat Khas Penggal Ketiga Parlimen ke-14 bagi Dewan Rakyat hujung Julai lalu.

Terdahulu, Agenda Daily melaporkan seorang pegawai di kementerian yang bertugas di Parlimen pada hujung Julai lalu meninggal dunia akibat dijangkiti varian Delta Covid-19.

Pegawai tersebut menghadiri sidang khas yang bermula 26 Julai lepas dan kali terakhir berada di Parlimen pada 29 Julai mulai menunjukkan simptom pada 30 Julai, lapor portal MalaysiaNow.

Agenda Daily mendapatkan pengesahan pihak Kementerian Kesihatan (KKM) berhubung laporan tersebut dan disahkan mangsa seorang pegawai khas kepada seorang Timbalan Menteri di kementerian yang tidak dapat didedahkan.

Memetik laporan Bernama Mohd Rashid berkata Jawatankuasa Dewan Rakyat akan berbincang dengan ketua-ketua whip parti kerajaan dan pembangkang dalam tempoh terdekat berdasarkan nasihat yang akan dikemukakan KKM dan Majlis Keselamatan Negara (MKN).

“Seperti sebelum ini, Jawatankuasa Dewan Rakyat akan panggil semua ketua-ketua whip daripada parti kerajaan dan pembangkang untuk berbincang (jumlah kehadiran Ahli Parlimen).

“Belajar daripada apa yang berlaku pada sidang khas Dewan Rakyat baru-baru ini, kita perlukan langkah pencegahan yang lebih mantap,” katanya.

Mesyuarat Khas Penggal Ketiga Parlimen ke-14 bagi Dewan Rakyat yang sepatutnya berlangsung pada 26 hingga 29 Julai dan 2 Ogos, hanya bersidang selama empat hari dan terpaksa ditangguhkan berikutan berlaku penularan jangkitan Covid-19 di bangunan Parlimen.

Sehingga 8 Ogos, sebanyak 88 kes positif wabak berkenaan dikesan melibatkan individu yang menghadiri sidang khas itu.

Mengenai usul percaya terhadap Perdana Menteri Tan Sri Muhyiddin Yassin yang akan dibawa ke sidang Dewan Rakyat pada September, Mohd Rashid berkata Parlimen belum menerima usul tersebut.

“…kita belum terima lagi setakat hari ini. Bagi usul kerajaan tempoh penghantarannya tidak terlalu jauh dari tarikh persidangan berbanding usul peribadi yang perlu dihantar dalam tempoh 14 hari sebelum bersidang,” katanya.

Sebelum ini, Muhyiddin menegaskan keabsahan beliau sebagai Perdana Menteri serta kedudukan kerajaan Perikatan Nasional (PN) akan ditentukan menerusi usul undi percaya yang akan dibentangkan di Dewan Rakyat, September ini.

Dalam pada itu, Mohd Rashid berkata notis pemberitahuan kepada Ahli Parlimen dalam proses untuk diedarkan bagi membolehkan mereka menyediakan soalan untuk sesi soal jawab lisan dan lain-lain.

Mesyuarat Pertama Penggal Keempat Parlimen ke-14 akan berlangsung selama 15 hari bermula 6 hingga 30 September 2021, manakala Mesyuarat Kedua pula berlangsung selama 32 hari mulai 25 Oktober hingga 16 Disember 2021.

Istiadat pembukaan sidang Dewan Rakyat akan disempurnakan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 6 September.


Roboh tokong: PN lapor Guan Eng kepada polis

Perikatan Nasional (PN) membuat laporan polis terhadap Pengerusi DAP, Lim Guan Eng berhubung tuduhan kemenangan gabungan itu di Pulau Pinang pada PRN kali ini akan menyebabkan tokong Buddha dirobohkan dan sekatan beragama berlaku.

Timbalan Ketua Pemuda PN, Wan Ahmad Fayhsal Wan Ahmad Kamal berkata kenyataan Guan Eng itu sangat berbahaya terhadap hubungan antara kaum dan agama di negara ini.

“Saya difahamkan setakat ini kira-kira 50 laporan polis sama dibuat PN seluruh negara terhadap Guan Eng atas kenyataan yang cukup rasis, ekstrim dan prejudis ke atas PN.

“Apa yang Guan Eng sebutkan dalam program itu menghasut dan jahat serta sangat bahaya kepada hubungan antara kaum dan agama di Malaysia,” katanya pada sidang media selepas membuat laporan polis di IPD Dang Wangi, hari ini.

Semalam, polis memaklumkan Guan Eng disiasat di bawah Seksyen 4(1) Akta Hasutan 1948, Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998 selepas menerima beberapa laporan terhadapnya kerana dipercayai menyentuh isu 3R (kaum, agama dan raja) ketika berucap pada program ‘Tian Fu Gong Bai Long Wang Singapore – Malaysia Tour 2023’ di Tokong Batu, Jelutong, Pulau Pinang pada 7 Julai lalu.

Portal MalaysiaNow yang menterjemahkan laporan China Press melaporkan Guan Eng berkata ‘gelombang hijau’ akan menyebabkan tokong dirobohkan, namun penyembahan terhadap ‘tuhan dan Buddha’ akan terus dilindungi jika kerajaan semasa Pulau Pinang dikekalkan selepas PRN.

Namun bekas menteri kewangan itu menafikan laporan itu dan berkata ucapannya merujuk kepada kes sebuah kuil Hindu  yang dirobohkan pada Julai 2020 di Kedah.


Pemuda mahu hubungan UMNO dengan PAS dipertahankan

Tular video sebahagian petikan ucapan saya dengan barisan kepimpinan dan jentera Pemuda UMNO Terengganu yang memberi gambaran seolah olah hubungan UMNO dan PAS makin terlerai menjelang PRU-15 akan datang.

Harus difahami konteks dan latar keseluruhan ucapan saya dalam program tertutup tersebut tatkala menerangkan akan keperluan jentera Pemuda UMNO untuk bersiap-siaga berhadapan dengan PRU-15 “KALAU DITAKDIRKAN UMNO TERPAKSA MASUK KE GELANGGANG SEBAGAI BARISAN NASIONAL MELAWAN PAS”*

Sebagai Ketua Jentera Pemuda BN dan UMNO, sudah tentu saya perlu mempersiapkan minda pemuda akan beberapa kemungkinan senario yang boleh berlaku menjelang PRU, berasaskan fakta-fakta semasa seperti berikut:

1. Keputusan terkini Majlis Kerja Tertinggi UMNO yang telah memutuskan hubungan dengan PPBM dalam PRU-15 akan datang;

2. Jika keputusan tidak bersama PPBM ini kekal, persoalan pokok adalah bagaimana pula pendirian PAS yang kini menjadi salah satu komponen dalam Parti Perikatan Nasional?

3. Apakah PAS masih mahu mengekalkan kesepakatan dengan BN melalui MN atau terus bersama PN menghadapi PRU-15?

Apa jua senario di atas, sudah tentu Jentera Pemuda BN perlu bersiap-siaga untuk hadapi apa jua kemungkinan termasuk bersendirian sebagai BARISAN NASIONAL.

Walau bagaimanapun, Pemuda UMNO tetap menaruh harapan tinggi agar hubungan baik dan permuafakatan antara UMNO dan PAS yang dibina melalui akar umbi, sehingga termeterainya PIAGAM MUAFAKAT NASIONAL pada 14 September 2019 atas linangan air mata, akan terus diperkukuh dan dipertahankan!

Dr. Asyraf Wajdi Dusuki
Ketua Pergerakan Pemuda UMNO Malaysia

21 Mac 2021


Bella Hadid akui semakin lalai berpuasa

Supermodel antarabangsa Bella Hadid mendedahkan dia semakin lalai menunaikan kewajipan berpuasa walaupun telah diasuh sejak sejak kecil lagi oleh bapanya Mohamed Hadid yang sangat mementingkan amalam agama dan budaya.

Menurutnya lagi, bapanya, yang merupakan hartawan hartanah berketurunan Palestin, juga bersungguh-sungguh dalam menerapkan amalam agama dan budaya dalam kehidupan keluarganya.

“Bapa saya sangat bersemangat (mengajar hal agama dan budaya) dan itu menjadikan saya teruja untuk tahu lebih banyak perkara tentang asal usul saya,” kata Bella dalam satu temubual bersama Herper’s Bazaar.

Adik kepada seorang lagi model tersohor Gigi Hadid itu juga berkongsi kisah bagaimana keluarganya menjalani ibadah puasa serta bagaimana keluarganya menyambut sambutan Aidilfitri.

Bella juga mengaku kesibukan bekerja antara punca dia semakin lalai dalam menjalani ibadah puasa.

“Kami sekeluarga meraikan Aidilfitri bersama keluarga. Saya menjalankan ibadah puasa sejak kecil.

“Tetapi apabila semakin dewasa, mula bekerja dan melanjutkan pelajaran, saya semakin sukar untuk berpuasa untuk tempoh yang panjang,” katanya.


Dakwa difitnah Lokman Adam, Ketua Pengarah Syariah saman RM30 juta

Bekas Ahli Majlis Tertinggi UMNO, Datuk Lokman Noor Adam disaman sebanyak RM30 juta susulan fitnahnya berhubung dakwaan gangguan seksual terhadap beberapa wanita termasuk seseorang yang bergelar Datin.

Tuntutan saman tersebut dibuat Ketua Pengarah Jabatan Kehakiman Syariah Malaysia (JKSM), Datuk Dr. Mohd. Na’im Mokhtar yang mendakwa Lokman sudah membuat fitnah terhadapnya bersabit tuduhan tersebut.

Turut difailkan bersama-sama writ saman tersebut ialah permohonan injunksi ex-parte (sebelah pihak) terhadap Lokman.

Menurut semakan di sistem kehakiman mahkamah, permohonan injunksi tersebut akan didengar di hadapan Hakim Datuk Rozana Ali Yusoff esok (20 Januari) manakala kes saman fitnah itu ditetapkan untuk pengurusan kes pada 21 Februari ini.

Menurut pernyataan tuntutan yang difailkan, Mohd. Na’im selaku plaintif memfailkan saman itu atas kapasiti peribadi mendakwa defendan, Lokman telah membuat dua siaran langsung mengandungi kenyataan berbaur fitnah di laman sosial Facebook miliknya pada 10 dan 13 Januari lalu.

Rakaman rakaman kedua-dua siaran langsung itu kemudian telah dimuat naik ke laman Youtube milik defendan.

Defendan juga telah memuat naik tiga lagi hantaran di laman Facebook miliknya di antara 11 dan 13 Januari lalu.

Menurut plaintif, berdasarkan hantaran (posting) yang dibuat oleh defendan, Lokman antara lain telah menggambarkan Mohd. Na’im telah membuat gangguan seksual ke atas beberapa wanita termasuk seseorang bergelar Datin, tidak layak memegang jawatan sebagai Ketua Hakim Syarie, mempunyai akhlak yang buruk dan menyebabkan negara dilanda musibah.

Hantaran-hantaran tersebut juga didakwa menyebabkan kredibiliti, maruah dan reputasi Mohd. Na’im terjejas serta mengundang kecaman dan kebencian daripada orang awam yang melihat rakaman dan membaca hantaran tersebut membuat andaian.


Kerajaan tak campur tangan urusan Jawatankuasa Khas Bebas Darurat

Kerajaan tidak pernah campur tangan dalam sebarang urusan Jawatankuasa Khas Bebas Darurat sebaliknya memberi kerjasama penuh menjalankan tugas mereka, kata Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan.

Dalam kenyataan hari ini beliau berkata kerajaan juga mengiktiraf sepenuhnya kewujudan jawatankuasa berkenaan yang ditubuhkan mengikut Seksyen 2 Ordinan Darurat (Kuasa-Kuasa Perlu) 2021.

Namun, beliau sekali lagi menegaskan komitmen kerajaan untuk sentiasa mematuhi segala peruntukan undang-undang dalam melaksanakan tanggungjawabnya ketika membuat sebarang keputusan mengenai darurat, termasuk mengiktiraf segala mekanisme yang wujud secara sah di sini undang-undang.

“Saya ingin merujuk kepada kenyataan media saya bertarikh 12 Jun 2021 berhubung peranan Kerajaan dari segi Perlembagaan dan undang-undang berhubung dengan Perisytiharan Darurat dan hal-hal yang berkaitan dengannya di mana sebahagiannya kelihatan dipetik di luar konteks yang sebenarnya,” katanya.

Katanya Seksyen 2 Ordinan Darurat (Kuasa-Kuasa Perlu) 2021 menyatakan “Maka hendaklah ditubuhkan suatu jawatankuasa khas bebas untuk menasihati Yang di-Pertuan Agong mengenai kewujudan berterusan darurat besar yang mengancam keselamatan, kehidupan ekonomi dan ketenteraman awam di dalam Persekutuan berikutan wabak penyakit berjangkit, iaitu Penyakit Koronavirus 2019 (COVID 19)”.

Bagaimanapun, Takiyuddin turut menegaskan peranan kerajaan dalam menjalankan kuasa eksekutif Persekutuan ketika tempoh darurat berkuat kuasa sebagaimana diperuntukkan dalam Seksyen 11, Ordinan Darurat (Kuasa-kuasa Perlu) 2021.

“Justeru dalam keadaan negara kita masih lagi berperang dengan pandemik Covid-19 ini, sebaiknya semua pihak perlu akur kepada fungsi masing-masing yang ditetapkan di bawah kerangka perundangan sedia ada,” katanya.

Semalam, Takiyuddin dalam kenyataannya semalam berkata Jemaah Menteri akan terus memberi nasihat kepada Yang di-Pertuan Agong dalam membuat keputusan mengenai tempoh darurat sekarang ini.

Kenyataannya bagaimanapun dikecam beberapa pihak termasuk Timbalan Speaker Dewan Rakyat, Datuk Seri Azalina Othman Said, dan beberapa ahli Jawatankuasa Khas Bebas Darurat berkenaan, yang menyifatkan Jemaah Menteri menganggu tugas jawatankuasa itu.


16 kematian, kes kekal bawah 10,000

Covid-19 meragut 16 lagi nyawa di Malaysia dalam tempoh 24 jam semalam (Rabu, 20 April 2022), dengan tujuh daripadanya melibatkan individu tidak divaksinasi, enam (penerima dua dos); dan tiga (penerima dos penggalak).

Jumlah itu termasuk lapan kematian di luar fasiliti kesihatan sebelum mayat dibawa ke hospital untuk dibedah siasat atau dikategorikan sebagai kes ‘brought in death’ (BID).

Angka terbaharu kematian itu menjadikan kumulatif sejak Mac 2020 lalu meningkat kepada 35,465 kes, termasuk 7,505 kes BID, menurut laman sesawang CovidNOW kendalian Kementerian Kesihatan (KKM) yang dikemas kini tengah malam tadi.

Data menunjukkan Pulau Pinang mencatat kes kematian tertinggi berbanding negeri-negeri lain iaitu sebanyak empat kes, menjadikan kumulatif 1,976 kes.

Sehingga semalam, Pulau Pinang merekodkan 275,534 kumulatif positif, dengan 271,947 pesakit telah pulih, dan 1,611 kes masih aktif, termasuk 1,532 pesakit yang menjalani kuarantin di rumah.

Seramai 77 pesakit dimasukkan ke hospital setakat semalam, dan dua lagi dirawat di ICU, dengan seorang daripadanya memerlukan alat bantuan pernafasan. Tiada pesakit ditempatkan di PKRC di Pulau Pinang.

Bagi negeri-negeri lain, Kedah dan Perak masing-masing merekodkan tiga kes kematian, diikuti masing-masing dua di Johor serta Selangor, dan masing-masing satu kes di Sabah, serta Kuala Lumpur.

Sementara itu, jangkitan Covid-19 di seluruh negara semalam kekal di bawah 10,000 walaupun meningkat 899 kes berbanding sehari sebelumnya.

Dalam tempoh itu sebanyak 6,968 jangkitan baharu dilaporkan, tinggi sedikit daripada 6,069 kes yang dicatat pada Selasa.

Angka itu menjadikan kumulatif positif sejak kes pertama dikesan pada Januari 2020 hingga semalam sebanyak 4,409,202 kes – ketiga tertinggi dalam kalangan negara-negara ASEAN selepas Vietnam dan Indonesia.

Daripada jumlah itu, seramai 4,283,013 pesakit telah sembuh; 35,463 kematian dilaporkan dan 90,724 kes masih aktif, termasuk 88,489 pesakit yang menjalani kuarantin di rumah.

Selain itu, seramai 183 pesakit masih ditempatkan di PKRC; 1,955 dimasukkan ke hospital; dan 97 pesakit dirawat di ICU dengan 63 daripadanya memerlukan alat bantuan pernafasan.

Lapan negeri dan Wilayah Persekutuan merekodkan peningkatan jangkitan hari ini, iaitu Selangor, Perak, Johor, Kedah, Sabah, Putrajaya, Perlis dan Labuan.

Berikut adalah jumlah kumulatif positif bagi semua negeri dan Wilayah Persekutuan setakat semalam:

Pada masa sama, KKM turut memaklumkan empat lagi kluster pendidikan dikesan semalam, dengan salah satu kluster berkenaan merebak di dua negeri.

Kluster Covid-19 yang dikesan semalam membabitkan:

Sehingga semalam sebanyak 6,999 kluster Covid-19 telah dikesan, dengan 106 masih aktif, manakala selebihnya telah ditamatkan.

Pecahan kes berkaitan Covid-19 di setiap negeri sehingga 20 April 2022.


Kematian saksi 1MDB, polis sahkan tiada unsur jenayah

Polis mengesahkan kematian saksi dalam kes 1Malaysia Development Berhad (1MDB), Kee Kok Thiam yang dilaporkan meninggal dunia di hospital pada Isnin lalu, tiada berunsur jenayah.

Ketua Polis Selangor, Datuk Hussein Omar Khan berkata kematian rakan rapat ahli perniagaan dalam pelarian, Jho Low itu disebabkan faktor kesihatan.

“Kes ini polis siasat sebagai SDR (mati mengejut) dan tiada unsur jenayah,” katanya lapor BH, hari ini.

Sebelum ini, Firma Guaman Valen, Oh & Partners dalam kenyataan hari ini, memaklumkan anak guam mereka meninggal dunia pada Isnin lalu di sebuah hospital akibat strok.

Kee dilaporkan dihantar pulang dari Macau kerana tinggal lebih masa 3 Mei lalu.

Beliau tiba di Lapangan Terbang Antarabangsa Kuala Lumpur (KLIA) jam 3 pagi dan diarahkan pergi ke Ibu Pejabat Suruhanjaya Pencegahan Rasuah Malaysia (SPRM) jam 10 pagi, hari sama.

Kee menjadi saksi penting dalam penyiasatan 1MDB yang melibatkan Jho Low dan pihak berkuasa sudah menyoal siasat sekembalinya beliau ke tanah air berikutan pengusirannya dari Macau.

Semasa disoal siasat oleh SPRM, beliau mengesahkan bertemu Low dan rakan buruan dan suspek 1MDB — Eric Tan Kim Loong, Casey Tang Keng Chee, Geh Choh Heng dan Nik Faisal Ariff Kamil — di Macau.

Kee dilaporkan diberi amaran agar tidak mendedahkan sebarang maklumat dalam siasatan 1MDB.


Ramasamy tak tahu sentimen Melayu, berkawan pun tidak: Peja

Dakwaan Timbalan Pengerusi DAP Pulau Pinang, P Ramasamy bahawa gelombang sokongan kepada Perikatan Nasional (PN) semakin berkurangan bukan saja tidak tepat, malah bertentangan dengan kenyataan Pengerusi DAP negeri, Chow Kon Yeow.

Terdahulu, BH memetik Ramasamy sebagai berkata gelombang hijau yang sinonim dengan PAS dan Bersatu semakin berkurangan menjelang enam Pilihan Raya Negeri (PRN) dijangka Ogos ini.

Ramasamy turut memberi lapan faktor kemerosotan sokongan gelombang kebangkitan rakyat itu terhadap PN.

Bagaimanapun, dalam wawancara bersama CNA Singapura yang disiarkan hari ini (16 April 2023), Kon Yeow berkata beliau mengambil perhatian tentang cakap-cakap di luar bahawa pengaruh PN semakin meningkat di negeri itu.

“Mengingat trend pengundian pada PRU-15 (Pilihan Raya Umum Ke-15), semua ini menunjukkan bahawa kita perlu berhati-hati.

“Kami tidak tahu sejauh mana ia akan berlaku (sokongan terhadap PN),” kata Ketua Menteri Pulau Pinang itu.

Malah, Kon Yeow mengakui walaupun PH mampu mengekalkan kuasa pentadbiran di Pulau Pinang, tetapi jumlah kerusi gabungan PKR, DAP dan Amanah, yang kini disokong UMNO dan BN, mungkin berkurangan.

“Kami akan kembali berkuasa dengan kemungkinan kekurangan jumlah kerusi. Jadi, itu berdasarkan apa yang diperkatakan dan trend pengundian sehingga kini… Masih ada beberapa bulan lagi. Perkara boleh berubah,” katanya.

Selain itu, kenyataan veteran DAP, Lim Kit Siang juga menunjukkan orang Melayu kini tidak lagi menyokong UMNO, sebaliknya sokongan itu berpindah kepada PN.

Menulis dalam blognya hari ini, bekas Pengerusi DAP Kebangsaan itu berkata UMNO kehilangan sokongan Melayu dan bukan Melayu pada Pilihan Raya Umum Ke-14 (PRU-14) pada 2018.

Kit Siang berkata, sokongan Melayu kepada UMNO runtuh pada PRU-15 tahun lalu, ketinggalan di belakang PN yang dianggotai Bersatu dan PAS.

Sementara itu, memetik BH, Timbalan Presiden BERSATU, Datuk Seri Ahmad Faizal Azumu berkata pandangan orang yang tidak memahami sentimen sebenar pengundi Melayu (Ramasamy) terhadap PN tidak perlu dibincang.

Menurutnya isu sama ada sokongan terhadap parti itu merosot atau tidak, tidak sewajarnya berbangkit.

“Kalau orang yang bercakap berkawan dengan orang Melayu pun tidak, mana dia tahu sentimen dalam kalangan orang Melayu?

“Pandangan orang seperti itu tidak perlu diperbincangkan,” katanya yang juga dikenali sebagai Peja.

Ahmad Faizal berkata, PN Pulau Pinang akan terus berusaha mendapatkan sokongan rakyat bagi menubuhkan kerajaan mewakili semua kaum di negeri itu.

Katanya, DAP tentu berasa selesa dengan sokongan UMNO kepada mereka, namun PN akan tetap memberikan saingan.


Bubar Parlimen pada Jumaat? Mahfuz ucap selamat membubar kepada PM

Pembubaran Parlimen mungkin berlaku pada Jumaat ini, dakwa Ahli Parlimen Pokok Sena, Datuk Mahfuz Omar.

Mahfuz yang juga Naib Presiden Parti Amanah itu meramalkan Perdana Menteri Datuk Seri Ismail Sabri Yaakob akan terpaksa mengikut cakap kawan-kawan perompaknya untuk membubarkan Parlimen bagi mengadakan pilihan raya umum ke-15 (PRU-15).

“Kesian kat YAB PM (yang amat berhormat Perdana Menteri).

“Demi nak jaga hati kawan-kawan perompak Jumaat ini dah nak kena bubar juga parlimen,” katanya dalam ciapan di Twitter hari ini.

Kenyataan Mahfuz itu dibuat ketika spekulasi semakin bertiup kencang Ismail Sabri akan menghadap Yang di-Pertuan Agong seperti diarahkan partinya untuk mencadangkan pembubaran Parlimen.

Jika dakwaan Mahfuz tersebut menjadi kenyataan, ia bermakna Ismail Sabri tidak sempat membentang Bajet 2023 yang sepatutnya dijadualkan pada 7 Oktober ini hari sama didakwa bakal berlaku pembubaran.

“Tak apalah YAB, bubar pun bubarlah, asal ada ketentuan.

“Duk dingdong dingdong pasal PRU-15 ini menyusahkan rakyat saja.

“Selamat membubar,” sindirnya lagi.

Pembangkang sebelum ini melahirkan kebimbangan sekiranya PRU-15 diadakan semasa musim tengkujuh bakal menyebabkan rakyat yang sedang mengalami kesusahan kehilangan harta benda akan lebih tertekan.

Bagaimanapun, Presiden UMNO Datuk Seri Ahmad Zahid Hamidi sebelum ini berkata sedia meredah banjir sekalipun PRU-15 diadakan pada hujung tahun ini bagi memastikan kemenangan UMNO-Barisan Nasional nanti.


UMNO tentukan keputusan hukuman terhadap Khairy hari ini

Nasib bekas Ketua Pemuda UMNO, Khairy Jamaluddin Abu Bakar dalam parti akan ditentukan dalam mesyuarat yang diadakan pada hari ini, kata Datuk Seri Mohamad Hasan.

Timbalan Presiden UMNO mengesahkan keputusan dalam menentukan bentuk hukuman terhadap bekas Ahli Parlimen Rembau akan dimuktamadkan dalam mesyuarat parti itu hari ini, ia selepas kritikan Khairy terhadap pemimpin atasan parti tersebut kebelakangan ini.

“Petang ini,” katanya dipetik laporan Utusan Malaysia ketika ditanya pemberita berhubung perkara tersebut.

Khairy sebelum ini secara terbuka mengakui tidak menggemari segelintir pemimpin UMNO dan mahu ‘membersihkan’ parti itu, jika berjaya menawan Parlimen Sungai Buloh pada Pilihan Raya Umum Ke-15 (PRU-15).

Beliau dalam masa yang sama turut menegaskan, semua pihak perlu mengakui UMNO perlu berubah untuk kembali menjadi parti yang boleh dibanggakan dan menjadi wadah politik terbesar seperti suatu ketika dahulu.

Mesyuarat UMNO  dijadual diadakan petang di Menara Dato’ Onn.

Untuk rekod, Khairy juga sebelum ini secara terbuka menyatakan hasrat untuk bertanding bagi merebut jawatan Presiden parti tetapi malangnya UMNO memuktamadkan usul tiada pertandingan bagi dua jawatan tertinggi semasa Perhimpunan Agung yang berlangsung baru-baru ini.

Dalam pada itu, Khairy juga memuji tindakan dua ahli UMNO yang membuat aduan kepada Jabatan Pendaftar Pertubuhan (RoS) minggu lepas berhubung usul tiada pertandingan tersebut.


Bubar Parlimen: Ismail Sabri kena saman

Bekas Ahli Parlimen Klang Charles Santiago memfailkan saman pemula terhadap Datuk Seri Ismail Sabri Yaakob, Kerajaan Malaysia dan Suruhanjaya Pilihan Raya (SPR) susulan pembubaran Parlimen ke-14 yang dibuat Perdana Menteri kelmarin.

Charles juga memohon perintah mahkamah untuk menghentikan Pilihan Raya Umum Ke-15 daripada diadakan tahun ini, walaupun Parlimen telah dibubarkan.

“Saya telah memfailkan injunksi untuk menghentikan pilihan raya kerana musim hujan dan banjir akan datang,” kata pemimpin DAP itu di Facebooknya hari ini (12 Oktober 2022).

Sementara itu memetik BH, saman pemula itu difailkan di Mahkamah Tinggi Kuala Lumpur semalam, bertujuan menghalang SPR daripada menjalankan Pilihan Raya Umum (PRU).

Berdasarkan salinan saman pemula yang difail itu, Charles menuntut supaya satu deklarasi bahawa kuasa yang terletak pada Yang di-Pertuan Agong mengikut Perkara 55(2), Perlembagaan Persekutuan hanya boleh dilaksanakan mengikut Perkara 40(1) dan (1A).

Perkara 55(2) membabitkan Yang di-Pertuan Agong boleh memprorog atau membubarkan Parlimen.

Peruntukan Perkara 40(1) pula menyatakan Yang di-Pertuan Agong hendaklah bertindak mengikut nasihat pada menjalankan fungsinya di bawah Perlembagaan ini atau undang-undang Persekutuan, Yang di-Pertuan Agong hendaklah bertindak mengikut nasihat Jemaah Menteri atau nasihat seseorang Menteri yang bertindak di bawah kuasa am Jemaah Menteri, kecuali sebagaimana yang diperuntukkan selainnya oleh Perlembagaan ini; tetapi Yang di-Pertuan Agong berhak, atas permintaannya, untuk mendapat apa-apa maklumat berkenaan dengan pemerintahan Persekutuan yang boleh didapati oleh Jemaah Menteri.

Manakala (1A) adalah sewaktu menjalankan fungsinya di bawah Perlembagaan ini atau undang-undang Persekutuan, jika Yang di-Pertuan Agong dikehendaki bertindak mengikut nasihat, atas nasihat, atau selepas menimbangkan nasihat, Yang di-Pertuan Agong hendaklah menerima dan bertindak mengikut nasihat itu.

Charles juga menuntut satu deklarasi bahawa permintaan Defendan Pertama kepada Yang di-Pertuan Agong pada 9 Oktober 2022 untuk pembubaran Parlimen ke-14 adalah menyalahi Perkara 40(1) dan (1A) Perlembagaan Persekutuan kerana permintaan itu tidak dibuat berdasarkan nasihat, atau berdasarkan kuasa am, Jemaah Menteri dan oleh itu terbatal dan tidak sah.

Beliau juga menuntut satu deklarasi bahawa pembubaran Parlimen ke-14 pada 10 Oktober 2022 seperti yang dimaklumkan melalui P.U.(A) 320 tidak mengikut Perkara 55(2) dibaca bersama Perkara 40(1) dan (1A) Perlembagaan Persekutuan dan tidak mempunyai kesan undang-undang.

Justeru, Charles menuntut satu deklarasi bahawa defendan ketiga iaitu SPR, tidak mempunyai asas undang-undang untuk mengambil apa-apa langkah mengadakan PRU termasuk, tetapi tidak terhad kepada, pengeluaran mana-mana writ bawah Seksyen 12, Akta Pilihan Raya 1958 dan pengeluaran sebarang notis bawah Peraturan 3(1), Peraturan Pilihan Raya (Perjalanan Pilihan Raya) 1981.

Beliau juga memohon suatu perintah dikeluarkan Mahkamah Tinggi untuk menghalang defendan ketiga dan ejen, pengkhidmat dan/atau pekerjanya daripada mengambil sebarang langkah untuk mengadakan PRU berdasarkan kepada pembubaran itu termasuk, tetapi tidak terhad kepada, pengeluaran sebarang writ bawah Seksyen 12, Akta Pilihan Raya 1958 pengeluaran mana-mana notis bawah Peraturan 3(1), Peraturan Pilihan Raya (Perjalanan Pilihan Raya) 1981 dan/atau daripada memberi kesan kepada mana-mana writ atau notis sedemikian jika dikeluarkan.

Beliau turut menyertakan afidavit sokongan yang antara lain menyatakan antara fakta menyokong saman pemula berkenaan termasuk banjir yang melanda pada Disember 2021 serta bantahan parti-parti yang tidak bersetuju dengan pelaksanaan dalam situasi ketika ini.

Sementara itu, Charles ketika dihubungi mengesahkan tindakan terbabit, sambil memaklumkan akan mengeluarkan satu kenyataan media mengenainya hari ini.

“Salam. Saya akan hantar kenyataan dalam masa terdekat,” katanya secara ringkas.

Kelmarin, Perdana Menteri mengumumkan beliau mendapat perkenan Yang di-Pertuan Agong bagi membubarkan Parlimen ke-14, tanpa mempedulikan rayuan rakyat setelah Jabatan Meteorologi meramalkan musim Monsun Timur Laut yang berlaku mulai November ini hingga Mac tahun depan boleh mendatangkan hujan lebat dan kemungkinan banjir.

Malah sejak kebelakangan ini pun beberapa kawasan di Semenanjung, Sabah dan Sarawak telah mengalami hujan lebat setiap hari dan banjir.


SPR tetapkan 18 Disember PRN Sarawak

Satu lagi pilihan raya akan diadakan selepas Melaka, Suruhanjaya Pilihan Raya (SPR) hari ini menetapkan Pilihan Raya Negeri Ke-12 (PRN-12) Sarawak diadakan pada 18 Disember depan.

Bagi PRN-12 Sarawak kali ini, SPR menetapkan tarikh penamaan calon pada 6 Disember, manakala pengundian awal diadakan pada 14 Disember.

Perkara itu diumumkan Pengerusi SPR, Datuk Abdul Ghani Salleh selepas mempengerusikan mesyuarat khas.

SPR tidak dapat mengadakan PRN Sarawak selepas tempoh Dewan Undangan Negeri (DUN) berakhir pada 6 Jun lalu berikutan perisytiharan darurat di seluruh negara ketika itu.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mengisytiharkan darurat di seluruh negara pada 11 Januari sehingga 1 Ogos, bagi mengekang penularan COVID-19.

Apabila darurat di seluruh negara berakhir pada 1 Ogos, Yang di-Pertuan Agong mengisytiharkan darurat di Sarawak bermula 2 Ogos hingga 2 Februari 2022.

Darurat ini ditarik balik pada 3 November lalu, sekali gus membolehkan SPR mengadakan pilihan raya Sarawak.

Susulan penamatan darurat itu, DUN Sarawak turut terbubar pada 3 November dan ia memberi laluan kepada PRN-12 Sarawak yang mempunyai 82 kerusi DUN.

Dalam sidang media itu, Abdul Ghani berkata, seramai 1,252,014 orang pengundi di negeri itu layak mengundi dalam PRN-12 dan mereka terdiri daripada 1,228,858 pengundi biasa, 12,585 anggota tentera dan pasangan, 10,458 anggota polis dan pasangan serta 113 pengundi tidak hadir luar negara.

Sebanyak 1,866 pusat mengundi biasa yang mengandungi 3,555 tempat mengundi/saluran dan 85 pusat mengundi awal bagi pengundian yang mengandungi 111 tempat mengundi/saluran awal akan digunakan.

“Keseluruhan jumlah pusat mengundi adalah sebanyak 1,951 dengan 3,666 tempat mengundi/saluran. PRU DUN Sarawak Ke-12 ini dianggarkan memerlukan peruntukan sebanyak RM150 juta,” katanya.

Abdul Ghani juga berkata, tempoh berkempen ditetapkan selama 12 hari bermula selepas hari penamaan calon sehingga jam 11.59 malam, 17 Disember.

Beliau juga memaklumkan, Daftar Pemilih Pilihan Raya itu akan mula dijual pada 1 Disember dan pengundi boleh membuat semakan daftar pemilih untuk mengetahui maklumat pusat mengundi, saluran mengundi dan nombor bilangan mereka.

Mereka boleh berbuat demikian menerusi laman sosial SPR iaitu pengundi.spr.gov.my atau menghubungi talian 03-88927018 atau menerusi aplikasi MySPR Semak dengan semakan boleh dibuat mulai 1 Disember,” katanya.

Bagi urusan permohonan undi pos luar dan dalam negara, permohonan undi pos untuk mengundi Kategori Borang 1B dan Kategori Borang 1C dibuka mulai 8 November lalu sehingga 24 November.

“Bagi kategori Borang 1A pula bermula 24 November sehingga 3 Disember manakala permohonan undi pos bagi kategori 1B dan 1C dilaksanakan secara dalam talian berbanding secara manual sebelum ini.

“Permohonan untuk mengundi secara pos boleh dilakukan menerusi MySPR Daftar di pautan https://mysprdaftar.spr.gov.my,” katanya.


BN tidak ada bincang siapa calon PM, jadi siapa ‘poster boy’?

Tiada perbincangan berhubung siapa bakal jadi calon Perdana Menteri (PM) semasa berlangsung Mesyuarat Dewan Tertinggi Barisan Nasional (BN) malam tadi.

Beberapa pemimpin tertinggi BN semasa menghadiri mesyuarat tersebut mengesahkan tiada perbincangan berhubung siapa bakal menjadi calon PM, ia walaupun UMNO sebelum ini menamakan Naib Presidennya, Datuk Seri Ismail Sabri Yaakob sebagai ‘poster boy’ pada Pilihan Raya Umum Ke-15 (PRU-15) nanti.

Presiden Parti Bersatu Rakyat Sabah (PBRS), Tan Sri Joseph Kurup mengesahkan perkara itu.

“Calon Perdana Menteri tiada dibincangkan, kita bincang mengenai manifesto namun ada beberapa perkara masih belum dimuktamadkan.

“Kami PBRS masih ada beberapa perkara mahu diketengahkan dan cadangkan,” katanya dipetik laporan BH.

Presiden MCA, Datuk Seri Dr Wee Ka Siong turut mengesahkan tiada perbincangan mengenai calon Perdana Menteri, sebaliknya tertumpu kepada persiapan menghadapi pilihan raya.

Mengenai pembahagian kerusi, beliau berkata, perkara itu masih belum dimuktamadkan tetapi keutamaan kepada tiga parti komponen utama BN.

Turut mengesahkan perkara sama, Bendahari Agung BN, Datuk Seri Hishammuddin Hussein yang memaklumkan calon Perdana Menteri tidak dibincangkan.

Katanya, perbincangan tertumpu kepada persiapan menghadapi pilihan raya dan manifesto parti.

“Manifesto tertumpu kepada kebajikan dan pembelaan rakyat, manakala calon baharu sentiasa diberikan penekanan berdasarkan beberapa Pilihan Raya Kecil (PRK) dan Pilihan Raya Negeri (PRN),” katanya.

Perkembangan terbaharu ini menimbulkan tanda tanya adakah Ismail Sabri akan dikekalkan sebagai calon PM atau sebaliknya.

Ismail Sabri baru-baru ini mengumumkan pembubaran Parlimen bagi memberi laluan PRU-15 diadakan pada tahun ini juga walaupun musim banjir semakin dekat.


2,304 kes baharu Covid di Singapura

Jangkitan Covid-19 di Singapura dalam tempoh 24 jam semalam turun kepada 2,304 kes, berbanding 3,099 kes pada Jumaat, lapor Kementerian Kesihatan (MOH) Singapura.

Kadar jangkitan mingguan juga turun daripada 1.04 pada Jumaat kepada 0.98 semalam, kata MOH.

Kadar jangkitan merujuk kepada nisbah kes komuniti pada minggu lalu berbanding minggu sebelumnya.

Kadar pertumbuhan jangkitan mingguan yang melebihi satu menunjukkan bahawa jumlah kes mingguan baharu Covid-19 masih meningkat.

MOH juga memaklumkan dalam tempoh sama 14 pesakit berusia 61 hingga 94 tahun meninggal dunia akibat komplikasi Covid-19.

Kematian terbaharu itu menjadikan jumlah keseluruhan sejak tahun lalu hingga semalam sebanyak 576 kes.

Jangkitan terbaharu itu meliputi 2,179 kes penularan dalam komuniti, 120 di penempatan pekerja asing dan lima kes import.

Sebanyak 388 daripada individu dijangkiti Covid-19 dalam komuniti berumur 60 tahun ke atas.

Jumlah keseluruhan kes positif di Singapura kini meningkat kepada 235,480 kes, lapor MOH. – ST


Kes Bung Moktar, Zizie tangguh: Peguam positif Covid-19

Mahkamah Sesyen Kuala Lumpur hari ini menangguhkan perbicaraan kes rasuah dihadapi Ahli Parlimen Kinabatangan Datuk Seri Bung Moktar Radin dan isteri, Datin Seri Zizie Izette Abdul Samad berhubung pelaburan unit amanah Public Mutual Berhad setelah seorang peguam yang mewakili Zizie Izette disahkan positif Covid-19.

Peguam Ridha Abdah Subri yang hadir bagi pihak Bung Moktar dan Zizie Izette memberitahu Hakim Rozina Ayob bahawa peguam itu yang mewakili tertuduh kedua (Zizie Izette) telah disahkan positif pada 20 Februari dan dikuarantin hingga 26 Februari ini, lapor Bernama.

“Seorang lagi peguam yang mewakili Zizie Izette iaitu Datuk K.Kumaraendran dan M. Athimulan yang mewakili Bung Moktar adalah kontak rapat kepada peguam berkenaan serta kedua-dua peguam itu turut dikuarantin,” kata Ridha Abdah.

Pasangan suami isteri itu hadir pada prosiding hari ini.

Hari ini ditetapkan untuk mendengar permohonan pendakwaan untuk menyoal balas seorang saksi utamanya, Norhaili Ahmad Mokhtar, 45, yang juga saksi pendakwaan ke-25 dalam perbicaraan kes rasuah berkenaan.

Rozina kemudian menetapkan 3 Mac ini untuk mendengar permohonan pendakwaan yang dibuat mengikut Seksyen 154 Akta Keterangan 1950.

Prosiding itu turut dihadiri Timbalan Pendakwa Raya Law Chin How.

Pada 3 Mei 2019, Bung Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar, 64, yang merupakan Pengerusi Bukan Eksekutif Felcra ketika itu, didakwa menerima rasuah daripada ejen pelaburan Public Mutual, Madhi Abdul Hamid menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Beliau juga mengaku tidak bersalah menerima suapan wang tunai sebanyak RM335,500 daripada Norhaili di bawah nama Zizie Izette, atas sebab sama dan di tempat sama pada 19 Jun 2015.

Zizie Izette, 44, pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Harimau Malaya terkam pembersih Zoo Naples AS ditembak mati

Seorang pekerja pembersihan di Zoo Naples di Florida, Amerika Syarikat (AS) cedera parah digigit harimau Malaya pada Rabu, setelah dia masuki kawasan larangan dan sehingga ke dalam kandang haiwan itu, kata pihak berkuasa.

Timbalan sheriff yang tiba terpaksa menendang pintu kandang dan cuba melepaskan tangan lelaki itu dari mulut harimau, namun gagal, sehingga terpaksa melepaskan tembakan, kata Pejabat Sheriff Daerah Collier.

Pihak Zoo Naples memberitahu harimau diberi nama Eko berusia lapan tahun yang dibawa dari Zoo Woodland Park di Seattle pada Disember 2019, telah mati.

Lelaki itu, yang berusia dalam lingkungan 20-an, dibawa ke hospital oleh perkhidmatan perubatan kecemasan daerah Collier, kata pejabat sheriff.

Jurucakap Hospital Lee Memorial di Fort Myers, Florida, mengesahkan mereka sedang merawat pesakit yang digigit harimau tetapi enggan memberikan sebarang maklumat.

Pejabat sheriff berkata lelaki itu, yang bekerja dengan sebuah syarikat perkhidmatan pembersihan yang diupah oleh zoo, telah memasuki “kawasan larangan” berhampiran kandang harimau selepas zoo ditutup, dan kejadian berlaku kira-kira jam 6 petang.

Syarikat pembersihan bertanggungjawab membersihkan tandas dan kedai cenderamata, bukan kandang haiwan, kata pejabat sheriff.

“Maklumat awal menunjukkan bahawa lelaki itu sama ada membelai atau memberi makan haiwan itu, kedua-duanya adalah aktiviti yang tidak dibenarkan dan berbahaya,” kata pejabat sherif.

Memetik laporan awal, pejabat itu berkata harimau itu menggigit lengan lelaki terbabit dan menariknya ke dalam kandang selepas lelaki itu melintasi penghadang berpagar dan memasukkan tangannya melalui pagar kandang.

Pihak zoo enggan mengulas selain berkongsi kenyataan daripada pejabat sheriff.

Harimau Malaya diklasifikasikan sebagai sangat terancam dalam Senarai Merah Spesies Terancam Kesatuan Antarabangsa bagi Pemuliharaan Alam Semula Jadi.

Kurang daripada 200 haiwan itu dilaporkan kekal di alam liar, turun berbanding 3,000 pada tahun 1950-an, menurut Dana Hidupan Liar Dunia.

Mengikut rekod, Harimau Malaya atau nama saintifiknya Panthera tigris malayensis atau Panthera tigris jacksoni, juga dikenali sebagai Harimau Belang adalah subspesies harimau yang hanya didapati di Semenanjung Malaysia.

Harimau ini disahkan sebagai sub-spesies berasingan dari sub-spesies Harimau Indochina (Panthera tigris corbetti) melalui ujian genetik dan pada tahun 2004. – Agensi


Zahid mengaku tidak salah pindaan pertuduhan kes visa luar negara

Bekas Timbalan Perdana Menteri Datuk Seri Ahmad Zahid Hamidi mengaku tidak bersalah di Mahkamah Tinggi Shah Alam hari ini atas satu tuduhan pindaan rasuah berhubung Sistem Visa Luar Negara (VLN).

Hakim Datuk Mohd Yazid Mustafa mengarahkan pertuduhan pindaan dibacakan semula kepada Zahid, 69, selepas membenarkan permohonan Timbalan Pendakwa Raya Abdul Malik Ayob untuk meminda pertuduhan ketiga.

Pertuduhan pindaan itu membabitkan pertukaran Euro 15,000 kepada 15,000 Swiss Franc.

Sejurus pertuduhan pindaan dibacakan jurubahasa, Zahid kemudian menjawab mengaku tidak bersalah. “Faham, mengaku tidak bersalah,” katanya.

Mengikut pertuduhan pindaan itu, Zahid didakwa sebagai Menteri Dalam Negeri di Kementerian Dalam Negeri telah mendapat untuk dirinya, sesuatu benda berharga iaitu wang tunai 15,000 Swiss Franc tanpa balasan daripada syarikat Ultra Kirana Sdn Bhd (UKSB), yang dia mengetahui syarikat tersebut mempunyai hubungan dengan kerja rasminya.

Dia dituduh melakukan kesalahan itu di Country Heights, Kajang pada Mei 2016 dan didakwa mengikut Seksyen 165 Kanun Keseksaan yang memperuntukkan penjara sehingga dua tahun atau dengan denda atau kedua-duanya sekali jika sabit kesalahan.

Zahid berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali perkhidmatan pusat sehenti (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, dia didakwa telah mendapatkan untuk dirinya wang tunai SG$1,150,000, RM3 juta, 15,000 Swiss Franc dan US$15,000 tanpa balasan daripada UKSB yang mempunyai kaitan dengan kerja rasmi beliau.

Presiden UMNO itu didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan masih berlangsung di hadapan Hakim Mohd Yazid.


Menantu PM nafi jadi Naib Pengerusi Eksekutif syarikat pakaian dalam

Menantu Perdana Menteri, Datuk Jovian Mandagie menafikan lantikan sebagai Naib Pengerusi Eksekutif sebuah syarikat pengeluar pakaian dalam wanita, Caely Holdings.

Syarikat tersebut, Caely sebelum ini dalam pengumumannya kepada Bursa Malaysia pada 14 Jun menamakan Jovian sebagai Naib Pengerusi Eksekutif.

Bagaimanapun, Jovian sebaliknya berkata pelantikannya adalah salah, tidak benar dan mengelirukan orang awam.

Katanya, beliau memang menghadiri mesyuarat dengan wakil daripada Caely Holdings, Datuk Loh Ming Choon pada 13 Jun lalu untuk berbincang mengenai potensi kolaborasi dengan syarikat berkenaan.

“Wakil syarikat itu juga menawarkan jawatan dalam lembaga pengarah Caely Holdings sebagai Naib Pengerusi Eksekutif, bertujuan merombak dan / atau mengembangkan bahagian pakaian Caely Holdings, namun tiada persetujuan mulut dicapai.

“Saya juga ingin menegaskan saya tidak melakukan sebarang bentuk persetujuan yang mencerminkan penerimaan saya terhadap tawaran pelantikan itu,” katanya dalam kenyataan, hari ini.

Jovian berkata, pengumuman dibuat syarikat tersenarai itu mencemar reputasi korporat, perniagaan dan peribadinya.

Berikutan itu, beliau berkata, pihaknya akan mendapatkan nasihat undang-undang berhubung perkara itu untuk mengambil tindakan sewajarnya bagi melaporkan kesalahan berkenaan kepada pihak berkuasa seperti Bursa Malaysia dan Suruhanjaya Sekuriti (SC).

Sementara itu, semakan melalui laman sesawang Bursa Malaysia mendapati pengumuman itu dibuat bawah tajuk ‘Change in Boardroom’, yang turut menyertakan latar belakang profesional Jovian dalam kenyataan bertarikh 14 Jun 2022 itu.